Masyarakat Sabah Jangan Takut Tampil Berinovasi – Munirah

TUARAN, 10 Julai – Masyarakat Sabah perlu lebih aktif dan kreatif melakukan projek inovasi untuk menyumbang kepada pembangunan serta kemajuan negeri.

Timbalan Menteri Tenaga, Sains, Teknologi, Alam Sekitar dan Perubahan Iklim (MESTECC), Isnaraissah Munirah berkata, ia memerlukan mereka membuang sikap takut menghadapi kegagalan yang bukan sahaja menjadi penghalang daya inovasi seseorang, malah akan memberi impak terhadap pembangunan dan kemajuan negeri ini.

“Saya percaya masyarakat negeri ini sering berpandangan bahawa tahap kemajuan dan pembangunan negeri ini ketinggalan berbanding di Semenanjung Malaysia kerana mereka melihat ukuran kemajuan hanya dari segi pembangunan fizikal semata-mata.

“Namun kita sebenarnya perlu terlebih dahulu mengubah  cara kita berfikir iaitu jangan takut gagal dan buang segala persepsi negatif tentang inovasi supaya dapat setanding dengan negeri-negeri lain yang lebih maju,” katanya kepada pemberita selepas Seminar Memupuk Budaya Inovasi dalam Sektor Awam di sini, hari ini.

Menurutnya masyarakat tidak perlu risau meskipun hanya tampil melakukan projek inovasi kecil-kecilan kerana bidang berkenaan mampu memberi pulangan yang lumayan kepada pengusahanya.

Dalam program berkenaan seramai kira-kira 190 orang peserta yang terdiri daripada kakitangan awam didedahkan dengan empat program yang ditawarkan oleh MESTECC.

Ia untuk mengembangkan inovasi selain menggalakkan masyarakat supaya berani melibatkan diri dalam keusahawanan projek inovasi.


STAR Sabah Tidak Akan Bertanding PRK Sandakan – Dr Jeffrey

KOTA KINABALU: Parti Solidariti Tanahairku (Star) Sabah tidak akan bertanding dalam Pilihanraya Kecil Sandakan pada 11 Mei ini.

Ini disahkan oleh Presiden Star Sabah, Datuk Dr Jeffrey Kitingan hari ini sambil berkata ini adalah untuk membuka jalan kepada rakan pembangkang Parti Bersatu Sabah (PBS) untuk bertanding dalam PRK tersebut.

Beliau berkata keputusan dibuat setelah beberapa siri perbincangan dengan parti-parti dalam Gabungan Bersatu Sabah (GBS) termasuk Presiden PBS Datuk Seri Dr Maximus Ongkili.

Ketua Bahagian Tanjung Papat Star Sabah, Liew Wean Chee yang telah diumumkan sebagai calon Star telahpun diberitahu mengenai keputusan tersebut dan menerimanya, kata Dr Jeffrey.

Pencalonan Liew telah diumumkan oleh setiausaha agung Star Sabah, Guandee Kohoi baru-baru ini.

Dr Jeffrey berkata Star Sabah akan membantu PBS dalam kempen PRK Sandakan.

Dr Maximus telah mengumumkan bahawa PBS akan mengambil tanggungjawab dalam PRK Sandakan yang diadakan berikutan kematian penyandangnya Datuk Stephen Wong dari DAP akibat serangan sakit jantung pada 28 Mac.

Tarikh Penamaan Calon PRK Sandakan telah ditetapkan oleh Suruhanjaya Pilihanraya pada 27 April dan hari pengundian pada 11 Mei.

Terdapat 39,777 pengundi berdaftar di Sandakan iaitu 49 peratus kaum Cina, 44 peratus Bumiputera Islam dan selebihnyan Bumiputera bukan Islam.-SabahNewsToday


‘Duit KWSP, Duit Rakyat’- Najib

KUALA LUMPUR : Ramai rakyat meluahkan rasa kecewa dengan pengumuman yang telah dibuat oleh Kumpulan Wang Simpanan Pekerja (KWSP) semalam mengenai dua kriteria kelayakan untuk memohon i-Sinar.

Bekas Perdana Menteri, Datuk Seri Najib Tun Razak dalam satu hantaran di Facebook hari ini berkata, tindakan yang dibuat oleh pihak KWSP amatlah tidak wajar kerana duit KWSP itu sebenarnya hak milik rakyat.

Menurutnya, pihak KWSP sepatutnya membenarkan semua pencarum mengeluarkan RM10,000 secara pukal tanpa meletakkan syarat sedemikian.

“Kalau mereka nak keluarkan RM10,000 terpulang lah kepada mereka. Kalau mereka tak perlu, mereka tak kan berbuat demikian.

“Jadi, kita mesti percaya kepada pencarum bahawa ini adalah dana mereka sendiri. Hidup mereka juga amat tertekan dan ada yang perlukan duit ini untuk kecemasan kini,” katanya.

Tambahnya, jika kerajaan benar-benar prihatin dan peka dengan tuntutan rakyat, maka pihak mereka perlu mengubah dan melakukan penambahbaikan terhadap pengumuman yang dibuat oleh pihak KWSP semalam.

“Saya akan terus memperjuangkan hasrat rakyat dan pada saya kalau kerajaan masih mengekalkan syarat-syarat yang ketat ini, maka saya yakin perkara ini akan mengundang kemarahan rakyat secara berterusan,” kata beliau lagi dalam hantaran tersebut.

Semalam, KWSP dalam satu kenyataan berkata, kriteria bagi kategori satu meliputi ahli yang tiada caruman dengan KWSP sekurang-kurangnya selama dua bulan berturut-turut ketika permohonan atau ahli yang masih bekerja tetapi telah mengalami pengurangan gaji pokok sebanyak 30 peratus dan ke atas selepas 1 Mac 2020.

Kriteria bagi kategori dua pula meliputi ahli yang masih bekerja tetapi mengalami pengurangan pendapatan keseluruhan sebanyak 30 peratus dan ke atas, termasuk pengurangan gaji dan elaun atau pemotongan tuntutan kerja lebih masa selepas Mac 2020, yang mana pengurangan tersebut hanya boleh dikenal pasti melalui dokumen yang diberikan. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) 73 Maut Dalam Letupan Di Pelabuhan Lubnan

Beirut: Dua letupan kuat menggegarkan Beirut pada Selasa sehingga mengakibatkan kira-kira 73 orang dilaporkan terbunuh manakala lebih 2,000 cedera.

Dalam kejadian kira-kira 6 petang (waktu tempatan), letupan dipercayai berlaku di pelabuhan bukan sahaja mengakibatkan kemusnahan di kawasan itu.

Impaknya menyebabkan kerosakan pada beberapa bangunan lain yang terletak beberapa kilometer dari lokasi letupan itu.

Beberapa bangunan di sekitarnya termasuk kediaman bekas Perdana Menteri, Saad Hariri turut musnah serta mengalami kerosakan teruk.

Letupan kedua menyebabkan bola api ke udara yang turut menggegarkan bandar, menyebabkan pecahan tingkap tersebar ke beberapa kilometer.

Malah, letupan berkenaan boleh dirasai sehingga ke Cyprus yang terletak kira-kira 200 kilometer dari lokasi kejadian.

Terdapat rakaman video yang menunjukkan letupan awal dengan mengakibatkan kepulan asap tebal, api marak dan menggegarkan bangunan di ibu kota.

Pada masa sama, kedengaran jeritan penduduk yang bergegas menyelamatkan diri di dalam restoran dan dari balkoni kediaman masing-masing.

Kebanyakan daripada mereka menyangkakan insiden itu adalah gempa bumi.- Agensi

Watch the moment when a massive explosion rocked the Lebanese capital, Something to be done soon for relief and rescue @WiredUK @wonderofscience @Twitter @kayvz #Lebanon #Beirut #Video pic.twitter.com/hW6bUYAPJF


‘Bidadari Syurga Saya Pergi Buat Selamanya’

KUALA LUMPUR: “Bidadari syurga saya pergi buat selamanya,” kata pelawak Shuib yang kehilangan isteri tercinta juga penyanyi, Siti Sarah Raissuddin, 37, selepas bertarung nyawa akibat Covid-19, hari ini.

Penyanyi itu menghembuskan nafas terakhir jam 5.13 pagi di Hospital Universiti Kebangsaan Malaysia (HUKM), di sini, selepas ditidurkan pada 4 Ogos lalu.

Lebih menyedihkan, Sarah meninggal dunia tanpa sempat menatap wajah bayi lelaki dikandungnya yang selamat dikeluarkan secara pembedahan pada Jumaat lalu.

Malah, impian Shuib dan anak-anak untuk menanti kepulangan Siti Sarah juga tidak kesampaian apabila penyanyi itu pergi buat selama-lamanya pada pagi, hari ini.

Perkongsian Shuib mengenai pemergian Siti Sarah cukup dirasai oleh seluruh rakyat Malaysia termasuk rakan-rakan artis.

Antara selebriti yang meninggalkan ucapan salam takziah buat Shuib serta keluarga adalah Jep Sepahtu, Fad Bocey, Alif Satar, Mark Adam, Ayda Jebat, Ajak Shira, Maya Karin, Lah Ahmad serta ramai lagi.

Terdahulu, Siti Sarah dimasukkan ke hospital itu pada Rabu lalu selepas mengalami batuk teruk dan tahap oksigen menurun akibat jangkitan Covid-19.

Siti Sarah yang hamil tujuh bulan ketika itu kemudiannya ditidurkan sebelum pembedahan dijalankan bagi mengeluarkan bayi dalam kandungan.

Siti Sarah selamat melahirkan bayi lelaki diberi nama Ayash Affan.

Sarah dan Shuib sekeluarga disahkan Covid-19 sejak 27 Julai lalu.

Mereka sekeluarga menjalani ujian saringan selepas pembantu rumah disahkan positif virus terbabit.

Pasangan itu berkahwin pada 26 Februari 2011.

Hasil perkahwinan, pasangan ini juga mempunyai tiga cahaya mata, Uwais Alqarni, 10, Dzahira Talita Zahra, 8, dan Ariq Matin, 6. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sampai hati ayah

SEORANG lelaki disiasat selepas mengurung anak perempuannya di dalam sangkar anjing malah sanggup memijak kepala kanak-kanak itu sebelum menghantar gambar dan video aksi berkenaan kepada bekas isterinya semata-mata untuk membalas dendam.

Daily Mail melaporkan, bapa kanak-kanak itu, Xu Qian turut mendera anaknya yang berusia 20 bulan di rumahnya di Caitang Town di wilayah Guangdong Selatan China.

Beberapa foto turut dihantar kepada Xu Ting, ibu kanak-kanak itu termasuklah gambar lebam dan luka pada badan anaknya.

Walaupun bukti boleh digunakan untuk mendakwa Xu Qian tetapi terdapat kemungkinan lelaki itu tidak dikenakan sebarang hukuman kerana polis memberitahu suspek mendera anaknya kerana tertekan.

Penjelasan polis itu menyebabkan Xu Ting tidak berpuas hati dan mendakwa dia sebelum ini pernah menjadi mangsa pukul bekas suaminya itu.

“Mereka (polis) memberi alasan lelaki tertekan dan wanita pula perlu bertimbang rasa. Polis itu juga lelaki dan mereka sebenarnya membantu satu sama lain.

“Saya sering didera dan setiap kali polis dipanggil, mereka hanya mengkritik dan menasihatinya tetapi tidak menahannya,” kata wanita itu.

Selepas gambar kanak-kanak itu yang dikurung di dalam sangkar dan dipijak oleh Xu Qian tersebar di media sosial serta dikongsi lebih 38,000 kali, ramai pengguna Internet mendesak polis mengambil tindakan tegas.

Ramai pengguna Internet mahu lelaki itu dikenakan hukuman berat kerana tergamak mendera anaknya yang masih kecil.

Sementara itu, polis memberitahu, siasatan kini dijalankan terhadap Xu Qian selepas pihaknya menerima banyak gambar yang menunjukkan penderaan terhadap kanak-kanak itu.

Menurut polis, kanak-kanak itu dijaga oleh bapanya selepas pasangan berkenaan bercerai. – Agensi


Dua Bekas Pegawai Bank Mengaku Bersalah

KOTA KINABALU: Dua bekas Pegawai Pemasaran (BR-Smart) Bank Rakyat mengaku bersalah di Mahkamah Sesyen, hari ini, atas tiga pertuduhan menggunakan dokumen palsu untuk meluluskan pinjaman peribadi seorang individu lima tahun lalu.

Kedua-dua tertuduh, Mohd Hazrie Nor Ghazali, 30, dan Ridwuan Ahmad, 31, didenda masing-masing RM10,500 atau empat bulan penjara oleh Hakim Abu Bakar Manat

Mengikut pertuduhan, Mohd Hazrie dan Ridwuan didakwa menggunakan dokumen palsu iaitu penyata bank bagi meluluskan pinjaman peribadi Nur Azneza Atiqah Mudi antara Julai dan September 2016 di Bank Rakyat Cawangan Kota Kinabalu.

Mereka didakwa mengikut Seksyen 471 Kanun Keseksaan dan boleh dihukum di mengikut Seksyen 465 yang membawa hukuman penjara maksimum dua tahun atau denda atau kedua-duanya, jika sabit kesalahan.

Kedua-dua tertuduh diwakili peguam PJ Perira manakala pihak pendakwaan diwakili Pegawai Pendakwa Raya Suruhanjaya Pencegahan Rasuah Malaysia (SPRM) Rekhraj Singh dan Nartiah Sambatan. – AsiaTimes

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PKP 2.0: Hanya 5 Sektor Boleh Beroperasi

KUALA LUMPUR: Hanya lima sektor dikategorikan sebagai sektor ekonomi perlu dibenarkan beroperasi sepanjang Perintah Kawalan Pergerakan (PKP) 2.0 iaitu pengilangan dan pembuatan, pembinaan, perkhidmatan, perdagangan dan pengedaran, serta perladangan dan komoditi.

Perdana Menteri Tan Sri Muhyiddin Yassin berkata, pemilihan sektor itu kerana peranannya menyokong kerja membekal keperluan asas seperti makanan, minuman dan barangan keperluan rumah serta penjagaan diri selain kelengkapan PPE, peranti perubatan dan ubatan kepada petugas kesihatan.

Katanya, ia juga untuk aktiviti perdagangan antarabangsa, memastikan rantaian bekalan tidak terputus dan menyokong infrastruktur kritikal dan kerja-kerja kecemasan.

“Bagaimanapun, hanya 30 peratus pekerja dalam kumpulan pengurusan yang dibenarkan berada di pejabat, manakala bagi pekerja di dalam kumpulan sokongan, jumlah pekerja yang diperlukan pada satu-satu masa akan ditentukan oleh majikan masing-masing.

“Ingin saya ingatkan, jumlah pekerja yang ditentukan mestilah mengambil kira pematuhan ketat prosedur operasi standard (SOP) yang ditetapkan. Jangan sampai tiada penjarakan fizikal langsung sewaktu berada di tempat kerja.

“Mana-mana majikan yang melanggar SOP dan menyebabkan berlakunya penularan jangkitan Covid-19 di tempat kerja, tindakan tegas akan diambil berdasarkan undang-undang termasuk menutup premis berkenaan,” katanya dalam Perutusan Khas Mengenai Pelaksanaan Perintah Kawalan Pergerakan yang disiarkan menerusi stesen televisyen, hari ini.

Muhyiddin berkata, Kementerian Perdagangan Antarabangsa dan Industri (MITI) akan memperincikan jenis-jenis perkhidmatan yang disenaraikan sebagai sektor ekonomi essential, manakala kementerian itu akan bersama Kementerian Kerja Raya untuk memperincikan butiran kerja pembinaan yang dibenarkan beroperasi.

Katanya, arahan bekerja dari rumah akan berkuat kuasa bagi sektor atau perkhidmatan yang tidak disenaraikan sebagai perkhidmatan essential.

“Semua majikan mesti mematuhi arahan ini untuk mengurangkan pergerakan di dalam komuniti, terutamanya di kawasan yang berkepadatan tinggi. Hanya dengan langkah ini, kita dapat mengurangkan risiko jangkitan Covid-19 di tempat kerja,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 40% Penduduk Dewasa Di Sabah Sudah Terima Vaksin COVID-19

KOTA KINABALU, 10 Ogos : Lebih 1.12 juta atau 40.8 peratus penduduk dewasa di Sabah telah menerima suntikan pertama vaksin COVID-19 sehingga semalam, kata Menteri Kerajaan Tempatan dan Perumahan negeri Datuk Masidi Manjun.

Beliau yang juga jurucakap COVID-19 Sabah berkata 485,880 atau 17.6 peratus penduduk dewasa Sabah telah melengkapkan dua dos suntikan vaksin tersebut, dan usaha sedang dilakukan bagi memastikan Sabah mencapai imuniti kelompok dengan 80 peratus sudah divaksin menjelang akhir tahun ini.

Katanya usaha kini terus dibuat kerajaan untuk menambah kapasiti dan keupayaan pemberian suntikan vaksin COVID-19 melalui Jabatan Kesihatan Negeri Sabah (JKNS), dan dalam masa sama memastikan bekalan vaksin sentiasa mencukupi.

“Dalam keadaan virus COVID-19 sudah berada di tengah-tengah masyarakat, kita sedang mengejar masa untuk memberi vaksin kepada setiap orang yang layak untuk disuntik dengan kadar segera.

“Ini bermakna kes baharu akan terus mencatat angka yang tinggi sehingga lebih ramai penduduk memperoleh vaksin. Kes hanya akan mula menurun apabila kita berjaya memberi suntikan vaksin kepada penduduk pada satu tahap peratusan yang signifikan,” katanya menerusi aplikasi WhatsApp hari ini.

Sementara itu, Masidi berkata daripada 1,383 kes baharu COVID-19 dicatat hari ini sebanyak 1,064 kes dalam kategori satu dan kategori dua, manakala kategori tiga (19 kes), kategori empat (12 kes), kategori lima (6 kes), dan kes selebihnya masih dalam siasatan JKNS.

“Daerah Kota Kinabalu mencatat kes tertinggi hari ini iaitu 326 kes atau hampir 24 peratus daripada kes keseluruhan Sabah, diikuti Tawau 168 kes dan Sandakan dengan 138 kes,” katanya.

Beliau berkata saringan kontak rapat pula menjadi penyumbang utama kes harian Sabah iaitu 749 kes atau 54.2 peratus diikuti saringan bergejala (322 kes atau 23.3 peratus), saringan kluster (111 kes atau lapan peratus) dan selebihnya dikesan menerusi saringan bersasar.

“Satu kluster baharu direkodkan di Kampung Timbua, Ranau melibatkan 49 kes. Kes tinggi yang melibatkan kontak rapat adalah satu petunjuk bahawa ada dalam kalangan kita yang masih lalai dalam pematuhan SOP (prosedur operasi standard).

“Ia juga satu peringatan agar kita mengurangkan aktiviti bersosial agar tidak terdedah kepada risiko jangkitan virus COVID-19, kerana ada pembawa virus COVID yang tidak menunjukkan sebarang simptom atau gejala,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


63,826 Remaja Di Sabah Sudah Terima Dos Pertama Vaksin Setakat Ini

KOTA KINABALU : Sebanyak 63,826 remaja berumur 12 hingga 17 tahun di Sabah telah menerima suntikan dos pertama vaksin COVID-19 menerusi program vaksinasi bagi kumpulan berkenaan, setakat ini.

Menteri Kerajaan Tempatan dan Perumahan Sabah Datuk Masidi Manjun yang juga jurucakap COVID-19 negeri berkata jumlah tersebut adalah 15 peratus daripada 426,000 golongan berkenaan bagi program vaksinasi bermula Khamis lepas (16 Sept).

“Jumlah itu juga termasuk 24,667 golongan remaja yang mengambil vaksinasi berkenaan pada hari ini. Penduduk dewasa lengkap divaksinasi pula lebih 1.56 juta orang atau 56.6 peratus daripada populasi dewasa,” katanya dalam kenyataan malam ini.

Sebelum ini, Ketua Menteri Datuk Hajiji Noor dilapor berkata Sabah membuat keputusan untuk memberikan vaksin COVID-19 bagi kumpulan remaja bermula Khamis lepas.

Masidi berkata Sabah merekodkan 1,356 kes baharu COVID-19 hari ini menjadikan jumlah kumulatif 185,577 kes dengan saringan kontak rapat kekal penyumbang utama keseluruhan kes iaitu 766 atau 56.5 peratus; diikuti saringan bergejala (380 kes); saringan kluster (11 kes); dan selebihnya lain-lain saringan.

Beliau berkata 1,912 pesakit pula dilaporkan sembuh menjadikan jumlah kumulatif pulih kini 160,414 orang manakala 4,106 pesakit masih menerima rawatan.

“Sebanyak 35 kes kematian dilaporkan hari ini. Bagaimanapun bilangan kematian ini tidak semestinya berlaku dalam tempoh 24 jam. Ada kes kematian mengambil masa untuk verifikasi dan dilaporkan kemudian dari tarikh sebenar,” katanya. – BERNAMA


Lelaki Maut Motosikal Dinaiki Terbabas Sebelum Langgar Tiang Besi

TUARAN: Seorang penunggang lelaki disahkan maut selepas motosikal yang dinaiki terbabas sendiri di Kampung Telibong Jalan Berubgis-Tenghilan di sini kelmarin.

Mangsa, Fredolin Felix Lapex, 35, berasal dari Kampung Bolotikon Tamparuli.

Ketua Polis Daerah Tuaran Deputi Superintendan Mohd Hamizi Halim berkata kejadian dipercayai berlaku selepas mangsa membawa motosikalnya dengan laju sebelum hilang kawalan di jalan berkenaan.

“Motosikal mangsa kemudiannya terbabas ke tepi pembahagi jalan sebelum melanggar tiang besi sehingga tercabut menyebabkan mangsa tercampak dan jatuh ke atas jalan.

“Impak kejadian menyebabkan mangsa mengalami kecederaan parah sebelum disahkan meninggal dunia serta merta di lokasi kejadian,” katanya.

Beliau berkata kes disiasat mengikut Seksyen 41(1) Akta Pengangkutan Jalan 1987.


Keluarga mangsa nahas Lion Air tuntut jawapan

Jakarta: Ahli keluarga mangsa nahas pesawat Lion Air yang terhempas mendesak jawapan daripada pemilik syarikat penerbangan itu dalam satu pertemuan yang penuh emosi, kelmarin.

Mereka juga mendesak pemilik Lion Air, Rusdi Kirana memberitahu mengapa pesawat itu yang didapati mengalami masalah teknikal diberi kebenaran terbang.

Mail Online melaporkan, mereka juga mempersoalkan peranan pegawai Indonesia termasuk menteri pengangkutan dan ketua Jawatan Kuasa Keselamatan Pengangkutan Nasional (KNKT).

Dalam pertemuan berkenaan, ahli keluarga mangsa menggesa Rusdi yang turut hadir untuk bangun.

Rusdi bangun tetapi tidak berkata apa-apa. Dia hanya merapatkan kedua-dua belah tangannya dan menundukkan kepala tanda meminta maaf.

Selepas pertemuan itu, Rusdi bergegas pergi dan mengelak menjawab soalan wartawan.

Sejak syarikat itu diasaskan adik-beradik Kirana pada 1999, ia terbabit dengan 15 insiden keselamatan dan dikenakan sekatan keselamatan lebih ketat berbanding syarikat lain.

Penerbangan Lion Air dari Jakarta ke Pangkal Pinang terhempas di Laut Jawa pada 29 Oktober lalu menyebabkan semua 189 penumpang dan anak kapal maut.

Polis Indonesia memberitahu, sehingga semalam 163 beg berisi cebisan mayat dibawa ke hospital untuk proses pengecaman.

Daripada jumlah itu, 27 cebisan mayat dikenal pasti jantinanya iaitu sembilan perempuan dan 18 lelaki.

Seorang bapa mangsa, Muhammad Bambang Sukandar berkata, juruteknik Lion Air perlu bertanggungjawab sepenuhnya kerana mereka gagal membaiki kerosakan selepas penerbangan dari Denpasar ke Jakarta.

“Adakah perkara ini tidak penting? Ini nyawa manusia. Jangan biarkan perkara seperti ini kerap berlaku di Indonesia,” katanya dengan suara tersekat-sekat. – Agensi


Dua Penjawat Awam Sabah Didakwa Rasuah Tukar Status Tanah

KOTA KINABALU: Dua penjawat awam negeri mengaku tidak bersalah di Mahkamah Sesyen di sini hari ini atas pertuduhan menerima rasuah berhubung perbuatan menukar status tanah di Kampung Bantayan dekat sini, daripada zon ‘countryside’ kepada ‘residential’, dua tahun lepas.

Tertuduh Athanasius John Malis, 58, didakwa dengan tiga pertuduhan rasuah antara September dan November 2019 bagi menukar status tanah lot itu tanpa kebenaran daripada Lembaga Pusat Perancang Bandar dan Desa, dan kelulusan Dewan Bandaraya Kota Kinabalu.

Dia didakwa meminta suatu suapan iaitu wang sebanyak RM15,000 di tingkat bawah Kompleks Karamunsing Jalan Tunku Abdul Rahman di sini pada 9.50 pagi, 5 Sept 2019, mengikut Seksyen 16(a)(A) Akta Suruhanjaya Pencegahan Rasuah Malaysia (SPRM) 2009.

Tertuduh juga didakwa menerima rasuah RM15,000 lagi berkaitan perbuatan menukar status lot tanah tersebut dalam sebuah kereta di lot kawasan meletak kenderaan Wisma Tun Fuad Stephen pada 8.30 pagi, 12 Sept 2019.

Athanasius juga dituduh menerima suapan wang tunai sebanyak RM45,000 melibatkan perbuatan sama di dalam sebuah kereta di kawasan lot meletak kenderaan medan selera D’Riverside, Sadong Jaya pada pukul 11.25 pagi, 20 Nov 2019.

Bagi dua pertuduhan tersebut, dia didakwa melakukan kesalahan itu mengikut Seksyen 17(a) Akta SPRM 2009.

Seorang lagi tertuduh Shahrum Radzlee Samlih, 38, didakwa secara rasuah memperoleh satu suapan wang tunai bernilai RM22,500 daripada Athanasius sebagai upah untuk menandatangani surat pengesahan  penukaran status tanah tersebut.

Tertuduh didakwa melakukan perbuatan itu di dalam sebuah kereta di lot meletak kenderaan medan selera Grace Point, Jalan Pantai Sembulan di sini antara 3.15 petang hingga 3.45 petang, 20 Nov 2019.

Shahrum Radzlee didakwa melakukan kesalahan itu mengikut Seksyen 17(a) Akta SPRM 2009.

Sabit kesalahan, kedua-dua tertuduh boleh dihukum penjara tidak lebih 20 tahun dan denda tidak kurang lima kali ganda daripada nilai suapan atau RM10,000, mana lebih tinggi.

Hakim Abu Bakar Manat membenarkan Athanasius diikat jamin sebanyak RM20,000 dengan seorang penjamin dan sebutan kes pada 24 Mei ini, manakala Shahrum Radzlee diikat jamin sebanyak RM15,000 dengan seorang penjamin dan menetapkan 27 Mei bagi sebutan kes.

Pendakwaan dijalankan oleh Pegawai SPRM Clementine Severinus manakala Athanasius diwakili oleh peguam PJ Perira dan Shahrum Radzlee diwakili peguam Nabila Norsahar. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Beaufort Tahan Tokan Dadah Kecil-Kecilan

BEAUFORT: Usaha seorang tokan kecil-kecilan meloloskan diri selepas rumahnya diserbu polis tidak kesampaian apabila dia ditahan dalam kejadian di Kampung Rancangan Klias, di sini, hari ini.

Dalam serbuan jam 10.45 pagi itu, polis turut menahan seorang wanita berusia 22 tahun yang tinggal bersama lelaki terbabit.

Ketua Polis Daerah Beaufort, Deputi Superintendan Yusoff Zaki Yaacob berkata, ketika ditahan, suspek berusia 32 tahun yang ketakutan tidak mahu melepaskan genggaman tangannya.

Bagaimanapun katanya, selepas dipaksa, suspek akhirnya akur dan melepaskan genggaman tangan kirinya dan mendedahkan tiga paket plastik.

“Siasatan lanjut, plastik berkenaan diisi dengan ketulan hablur disyaki dadah jenis syabu dengan berat anggaran 12.60gram.

“Hasil ujian saringan air kencing yang dijalankan terhadap kedua-dua individu juga didapati positif dadah jenis metaphetamine,” katanya ketika dihubungi, hari ini.

Yusoff Zaki berkata, siasatan lanjut sedang dijalankan mengikut Seksyen 39A (1) Akta Dadah Berbahaya 1952 dan Seksyen 15(1) (a) akta yang sama. – Asiatimes


3 Lokaliti Di Kudat Disambung PKPD

KUALA LUMPUR: Perintah Kawalan Pergerakan Diperketatkan (PKPD) di tiga lokaliti di Kudat, Sabah disambung dua minggu lagi bermula esok sehingga 26 November ini.

Menteri Kanan (Keselamatan) Datuk Seri Ismail Sabri Yaakob berkata, kerajaan sebelum ini mengumumkan pelaksanaan perintah itu di Kampung Pengaraban, Kampung Tanjung Kapor dan Kampung Landung Ayang pada 30 Oktober hingga hari ini.

Menurutnya, setakat semalam, Kementerian Kesihatan Malaysia (KKM) sudah melakukan sebanyak 14,096 saringan ke atas penduduk di situ dan mendapati masih terdapat kes aktif di ketiga-tiga kawasan iaitu Kampung Pengaraban (21 kes), Kampung Tanjung Kapor (10) dan Kampung Landung Ayang (54).

“Pada masa yang sama, terdapat sejumlah besar sampel ujian saringan yang masih menunggu keputusan.

“Atas nasihat dan penilaian risiko oleh KKM, kerajaan bersetuju supaya PKPD di tiga lokaliti itu dilanjutkan untuk tempoh dua minggu lagi,” katanya pada sidang media mengenai perkembangan Perintah Kawalan Pergerakan, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ARMADA Tawau Harus Terus Kekal Dalam Perjuangan & Aktif Tarik Sokongan

TAWAU: Semua ahli ARMADA Tawau diseru terus kekal dalam perjuangan dan mempergiatkan lagi aktiviti yang boleh menarik sokongan belia untuk menyertai Parti Pribumi Bersatu Malaysia (BERSATU) di daerah ini.

Ketua Parti BERSATU bahagian Tawau, Datuk Nizam Abu Bakar Titingan berkata ARMADA Tawau perlu pelbagaikan program untuk menarik anak muda menyertai parti kerana mereka merupakan jentera yang akan bergerak pada masa akan datang.

“Anak muda adalah pewaris kepimpinan masa depan yang akan memastikan negara terus kukuh dari segi ekonomi serta berjuang mengekalkan kedaulatan negara,” katanya semasa merasmikan Persidangan Perwakilan ARMADA Bersatu Bahagian Tawau, di sini semalam.

Nizam juga berkeyakinan Bersatu Tawau akan dapat mencapai sasaran 10 ribu ahli menjelang akhir tahun ini melalui pelbagai usaha yang sedang giat dirancang ketika ini.

“Pada masa ini, ahli kita sudah mencecah 7000 orang dan berkeyakinan ianya akan bertambah kerana parti Bersatu bersih dan diyakini membantu memperjuang nasib rakyat melalui kepimpinan Perdana Menteri, Tan Sri Muhyiddin Yassin,” katanya.

Sementara itu, Ketua ARMADA Tawau Khazarudin Kahar berkata pemimpin muda perlu lebih ramai diketengahkan sebagai calon dalam Pilihan Raya Negeri (PRN) akan datang bagi membolehkan mereka beradaptasi dengan landskap politik negeri yang mencabar.

“Pihak ARMADA Tawau berharap dalam PRN akan datang pucuk pimpinan daripada gabungan Perikatan Nasional (PN) menampilkan separuh calon yang bertanding adalah dalam kalangan pemimpin muda.

“Kami minta lebih ramai golongan muda sebagai calon bagi mempersiapkan mereka dengan tanggungjawab menjaga negara, tambahan pula di Parlimen Tawau ini sebanyak 60 peratus pengundi adalah terdiri daripada golongan muda,” katanya.

Beliau berkata, ARMADA Tawau turut meminta agar penyandang kerusi Dewan Undangan Negeri (DUN) Apas, Datuk Nizam Abu Bakar Titingan dikekalkan sebagai calon di kerusi tersebut.

“Kami semua kenal keperibadian Datuk Nizam yang prihatin dengan masalah akar umbi di kawasan ini, di samping itu pengalaman dan pengetahuannya juga tidak perlu dipertikai,”katanya.

Dalam pada itu, Armada Tawau telah mempersiapkan jentera PRN di setiap Pusat Daerah Mengundi (PDM) di Parlimen Tawau yang meliputi tiga DUN iaitu Sri Tanjung, Balung dan Apas untuk membantu kemenangan calon PN.- Utusan Borneo


Sektor Pelancongan Sabah Akan Bertambah Baik Dalam Masa Beberapa Bulan

KOTA KINABALU: Timbalan Ketua Menteri Datuk Christina Liew optimistik dalam sebarang kemungkinan untuk melonggarkan sekatan sempadan negeri ini kepada pelancong antarabangsa sepanjang tempoh pasca COVID-19.

Katanya, khususnya dari China kerana negara terbabit sudah mengumumkan untuk membuka sempadannya kepada pelancong dari negara zon hijau.

“Ini adalah pengumuman baik kepada negara-negara dalam kategori zon hijau termasuk Malaysia. Sekiranya mereka (pelancong China) dibenarkan memasuki Malaysia, sudah pasti secara tidak langsung para pelancong ini akan datang ke Sabah.

“Konsul Jeneral China di Kota Kinabalu Liang Caide turut memaklumkan kepada saya bahawa China akan meneruskan penerbangan laluan Hangzhou-Kuala Lumpur tidak lama lagi,” katanya dalam satu kenyataan di sini, selepas mengadakan pertemuan dengan Liang Caide pada Khamis lalu.

Beliau berkata, China merancang untuk membuka kembali Lapangan Terbang Antarabangsa Hangzhou, dan AirAsia X juga telah mengenal pasti enam laluan termasuk Hangzhou – Kuala Lumpur.

Christina yang juga Menteri Pelancongan, Kebudayaan dan Alam Sekitar dalam perbincangan  berkenaan turut mengenal pasti wilayah-wilayah China yang boleh diterokai untuk menarik penduduknya melancong ke Sabah.

“Selepas empat bulan tutupnya perniagaan di sini, kini kita boleh nampak sesuatu yang positif untuk bulan-bulan akan datang.

“Kami yakin keadaan akan pulih seperti biasa menjelang akhir tahun ini atau selewat-lewatnya awal tahun hadapan.

“Kita juga akan mengguna pakai pendekatan kerajaan dengan kerajaan (G2G) untuk mengeluarkan visa negara ini kepada pelancong China,” katanya.

Sementara itu, Liang menjelaskan Kedutaan dan Konsulat Malaysia di China telah berhenti untuk mengeluarkan visa kepada rakyat China yang berhasrat melancong ke Malaysia berikutan pelaksanaan Perintah Kawalan Pergerakan (PKP) dalam usaha memerangi penularan COVID-19.

Katanya, China bagaimanapun masih mengekalkan penerbangan domestik mereka untuk terbang sekali seminggu ke luar negara, sementara penerbangan asing boleh terbang ke China lebih daripada sekali dalam seminggu.

“Untuk kini, saya difahamkan penerbangan diantara Malaysia dan China masih disekat tetapi hanya menerbangkan rakyat China kembali ke negara asal.

“Penerbangan ke Kuala Lumpur dari China pula hanya terhad kepada warga China yang betul-betul mempunyai pas lawatan yang sah,” katanya.

Dalam pada itu, Christina turut menjemput Liang bersama-sama melawat ke destinasi pelancongan di Sabah seperti Kawasan Pemuliharaan Lembah Danum di Lahad Datu dalam masa terdekat ini.

“Dengan cara ini, beliau mampu membantu mempromosikan Sabah kepada sesetengah wilayah China yang kurang mengetahui mengenai negeri ini,” katanya.

Hadir sama dalam perbincangan itu ialah Naib Konsul Jeneral Wu Xiaoqing dan Wang Kai, Pengurus Besar Lembaga Pelancongan Sabah Noredah Othman serta tetamu kehormat yang lain. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


KWSP Diseru Permudah Pengeluaran Wang Pencarum

KUALA LUMPUR, 4 Dis : Presiden UMNO Datuk Seri Dr Ahmad Zahid Hamidi hari ini mahu Kumpulan Wang Simpanan Pekerja (KWSP) memudahkan pencarum mengeluarkan wang simpanan mereka secara sekali bayar berjumlah RM10,000 tanpa sebarang syarat.

Beliau berkata pada saat rakyat sedang dihimpit kesempitan kerana berdepan pandemik COVID-19, amatlah wajar institusi itu memudah dan menyantuni keperluan mereka.

“Saya mendengar serta membaca semua keluhan dan suara hati rakyat yang kecewa dengan syarat-syarat dikenakan KWSP berkenaan pengeluaran i-Sinar Akaun 1 KWSP.

“Ternyata nada pengurusan KWSP amat berbeza dengan harapan positif yang diberikan Menteri Kewangan (Tengku Datuk Seri Zafrul Tengku Abdul Aziz) ketika sesi penggulungan peringkat dasar Belanjawan 2021 tempoh hari,’’ menurutnya dalam kenyataan hari ini.

Ahmad Zahid berkata Ahli Parlimen Barisan Nasional (BN) dan UMNO, termasuk sayap Pergerakan Pemuda serta Puteri, sejak awal berpendirian tegas memperjuangkan isu tuntutan pengeluaran wang Akaun 1 KWSP yang dibangkitkan rakyat.

Rabu lepas, KWSP mengumumkan dua kategori pencarum yang layak membuat pengeluaran iaitu kategori satu pencarum yang bekerja dalam sektor formal; bekerja sendiri; bekerja dalam sektor ekonomi gig; ahli yang sudah lama tidak mencarum; hilang pekerjaan; suri rumah atau ahli yang diberi notis cuti tanpa gaji.

Kriteria bagi kategori 1 ialah ahli yang tiada caruman dengan KWSP sekurang-kurangnya selama dua bulan berturut-turut semasa permohonan; atau ahli yang masih bekerja tetapi mengalami pengurangan gaji pokok sebanyak 30 peratus dan ke atas selepas Mac 2020.

Bagi kategori itu, tiada dokumen sokongan diperlukan; kelulusan secara automatik berdasarkan data dalaman KWSP dan ahli hanya perlu memohon secara dalam talian melalui isinar.kwsp.gov.my mulai 21 Dis 2020.

Kategori 2 pula ialah untuk ahli yang masih bekerja tetapi mengalami pengurangan pendapatan keseluruhan sebanyak 30 peratus dan ke atas, termasuk pengurangan gaji dan elaun, atau pemotongan tuntutan kerja lebih masa, selepas Mac 2020, dan pengurangan itu hanya boleh dikenal pasti melalui dokumen yang diberikan. – BERNAMA


Jelius masih tak puas hati aksi Tambadau

KOTA KINABALU: Walaupun mencatat kemenangan dua kali berturut-turut dalam aksi Liga Perdana selepas menewaskan Sarawak di Kuching, pada Sabtu, pengendali Sabah, Jelius Ating, menegaskan masih banyak lagi kelemahan yang perlu diatasi.

Jurulatih berusia 48 tahun itu berkata, antara kelemahan perlu diatasi adalah di bahagian tengah yang harus lebih kreatif untuk melorongkan bola kepada bahagian serangan.

“Walaupun mencatat kemenangan, saya lihat masih ada lagi kelemahan dan ia perlu diatasi sekiranya kita berangan-angan untuk pergi lebih jauh.

“Selain bahagian tengah, kita juga perlu perbaiki disiplin kita di atas padang terutama ketika kita mendahului kerana saya melihat mereka agak selesa dan ia menyebabkan kelekaan,” katanya ketika dihubungi, di sini, hari ini.

Jelius berkata, sekiranya mereka mampu mengatasi semua masalah berkenaan, tugas mereka untuk memenangi perlawanan akan lebih mudah.

Kapten Sabah, Rawilson Batuil (kiri) menghalang tendangan pemain Sarawak, Nur Shamie iszuan Amin pada saingan Liga Perdana di Stadium Negeri, Sabtu lalu. – Foto BERNAMA

“Kita akan mencari jalan bagaimana mengatasi masalah ini, dan kami juga akan cuba mengatasi masalah penyudah kerana walaupun kami menang, banyak peluang yang gagal disudahkan dengan baik,” katanya.

Jelius bagaimanapun secara keseluruhan, berpuas hati dengan persembahan ditunjukkan anak didiknya sehingga berjaya memenangi perlawanan di gelanggang lawan.

“Ini kemenangan pertama kita di gelanggang lawan musim ini dan saya harap ianya bukan yang terakhir. Saya harap kemenangan ini juga memberi kita motivasi untuk aksi-aksi akan datang.

Apa yang penting kita mengekalkan momentum ini (kemenangan),” katanya.

Skuad Tambadau akan meneruskan saingan liga bertemu PDRM di Stadium Likas, di sini, Sabtu ini. – Berita Harian


Covid-19: Kluster Benteng Jangkiti 6 Pelajar & 7 Guru Tiga Sekolah Di Lahad Datu

KOTA KINABALU: Kluster Benteng LD (Lahad Datu) mula menjangkiti kontak yang berada di luar pusat tahanan membabitkan enam pelajar dan tujuh guru dari tiga buah sekolah di Lahad Datu.

Pengarah Kesihatan Datuk Dr Christina Rundi berkata, kesemua 13 kes ini dikesan melalui saringan kontak Kluster Benteng LD yang dijalankan Pejabat Kesihatan Daerah Lahad Datu.

Selain itu, empat petugas kesihatan serta dua rakan serumah mereka turut dikesan positif Covid-19.

Saringan kontak yang dilakukan di Lokap Ibu Pejabat Polis Daerah (IPD) Lahad Datu pula mendapati, 35 tahanan didapati positif Covid-19 yang mana, 20 daripadanya merupakan lelaki bukan warganegara.

Kesemua 54 kes dari kluster Benteng LD ini telah dimasukkan ke Hospital Lahad Datu.

Dengan tambahan 54 kes baharu itu, Kluster Benteng LD mempunyai 459 kes dimana, dua adalah kes indeks, 101 kes generasi pertama, 331 kes generasi kedua dan 25 kes generasi ketiga

Sementara di Tawau, seorang petugas kesihatan yang mempunyai sejarah perjalanan balik bercuti di kampung halaman di Semenanjung Malaysia turut dikesan positif sebelum kembali bertugas di hospital.

Untuk tiga kes di Sandakan, seorang kakitangan Jabatan Penjara dikesan positif sebelum semasa saringan sebelum bertugas semula selepas kembali daripada bertugas di luar daerah.

Dua kes lagi membabitkan lelaki warganegara yang dikesan positif semasa saringan di Pintu Masuk Antarabangsa. Kedua-dua kes Import B ini mempunyai sejarah perjalanan ke Semenanjung Malaysia sebelum tiba di Sandakan.

Kesemua kontak pesakit yang perlu menjalani saringan Covid-19 sedang dikesan oleh Pejabat Kesihatan Kawasan Sandakan.

Sementara di Kunak, satu kes positif yang dikesan semasa saringan kontak bagi Kluster Pulau. Kes ini merupakan generasi pertama untuk kluster ini.

Kes ini telah dimasukkan ke Hospital Tawau dan pengesanan kontak pesakit sedang dilakukan olej Pejabat Kesihatan Daerah Kunak.

Untuk Kluster Pulau di Kunak, setakat ini 10 kes positif telah dikesan.

Dr Christina berkata, satu kes lagi dikesan di Kota Kinabalu yang merupakan lelaki warganegara yang mempunyai sejarah perjalanan dari luar negara. Kes Import A ini dikesan positif semasa ujian kedua saringan Covid-19.

Individu ini telah dimasukkan ke Pusat Kuarantin sebaik tiba di Sabah dan kes ini sudah dimasukkan ke Hospital Queen Elizabeth.

Secara keseluruhan kes yang masih aktif di Sabah adalah sebanyak 508 kes daripada 937 kes yang dikesan setakat semalam. Sebanyak 421 kes yang sudah pulih dan lapan kes kematian.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Amaran Hujan Berterusan Di Timur Sabah Mungkin Berlanjutan Hingga 3 Jan

KOTA KINABALU : Amaran hujan berterusan yang sedang berkuat kuasa sehingga esok bagi kawasan di timur Sabah, berpotensi berlanjutan sehingga 3 Januari depan, menurut Jabatan Meteorologi Malaysia (MetMalaysia).

MetMalaysia dalam kenyataan hari ini menjelaskan keadaan itu berikutan luruan monsun sedang berlaku dan dijangka akan berlanjutan sehingga 3 Jan depan, malah pada masa yang sama ribut petir juga dijangka boleh berlaku di seluruh Sabah.

Justeru katanya, semua pihak diminta untuk sentiasa berwaspada dan mengikut arahan dari semasa ke semasa.

Pada Jumaat lepas, jabatan itu mengeluarkan amaran hujan berterusan melibatkan kawasan timur Sabah iaitu Lahad Datu, Telupid, Kinabatangan, Beluran, Sandakan dan Kudat yang berkuat kuasa sehingga esok.

Selain itu, angin bertiup dari arah timur laut dijangka berpotensi membawa hujan berterusan dan angin kencang yang boleh menyebabkan banjir di kawasan berkedudukan rendah. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Permohonan BSH 2019 dibuka bermula semalam

PUTRAJAYA: Bayaran Bantuan Sara Hidup (BSH) 2019 masing-masing bagi fasa kedua dan ketiga dijadual diagihkan pada Mei dan Ogos depan.

Kementerian Kewangan dalam satu kenyataan memaklumkan, bayaran fasa pertama BSH 2019 sudah dilaksanakan pada 28 Januari lalu dan memanfaatkan empat juta isi rumah dengan bayaran RM300 bagi setiap isi rumah membabitkan peruntukan sebanyak RM1.2 bilion.

“Untuk menerima bayaran BSH 2019 selanjutnya, pemohon yang layak perlu mendaftar dan mengemaskini maklumat isi rumah.

“Secara amnya, isi rumah yang berpendapatan di bawah RM4,000 sebulan layak untuk menerima BSH.

“Tempoh pendaftaran BSH 2019 dibuka mulai semalam hingga 15 Mac ini. Pemohon yang layak dialu-alukan untuk membuat permohonan melalui beberapa kaedah iaitu dengan pengisian borang (offline) yang boleh didapati secara percuma di mana-mana Cawangan Lembaga Hasil Dalam Negeri Malaysia (LHDNM) atau Pusat Khidmat Hasil (PKH) LHDNM atau Pusat Transformasi Bandar (UTC) LHDNM selain memuat turun borang permohonan di portal rasmi BSH https://bsh.hasil.gov.my.

“Selain itu, permohonan juga boleh dibuat secara dalam talian di Portal Rasmi BSH, https://bsh.hasil.gov.my,” katanya hari ini.

Katanya, selain kaedah itu kerajaan juga akan mengambil langkah proaktif dengan menyediakan kemudahan pendaftaran setempat, terutama untuk membantu pendaftaran isi rumah dari kawasan pedalaman yang terpencil serta golongan tertentu seperti yang terlantar.

“Kementerian Kewangan akan mewujudkan jalinan usahasama dengan agensi kerajaan seperti Jabatan Kebajikan Masyarakat (JKM), Jabatan Kemajuan Orang Asli (JAKOA) dan Unit Penyelarasan Pelaksanaan (ICU), Jabatan Perdana Menteri yang pernah menjalankan kerja pendaftaran sebelum ini,” katanya.

Menurut kenyataan itu, proses pendaftaran dan pengemaskinian maklumat isi rumah dilaksanakan bagi memastikan hanya isi rumah yang layak menerima BSH.

“Langkah itu penting bagi memastikan sumber negara digunakan dengan berhemah serta bersasaran kepada golongan B40 dan mengelakkan ketirisan bantuan kepada golongan yang berada.

“Pendekatan BSH adalah selaras dengan keprihatinan kerajaan untuk menyasarkan bantuan hanya kepada golongan yang layak menerimanya, iaitu golongan yang amat perlukan bantuan bagi menghadapi kos sara hidup,” katanya.

Selain itu, katanya kadar inflasi pada tahun lalu adalah hanya pada tahap satu peratus berbanding dengan 3.7 peratus untuk tahun 2017.

“Kadar inflasi 2018 adalah tahap terendah dalam tempoh sembilan tahun, menunjukkan bahawa langkah Kerajaan menggantikan Cukai Barang dan Perkhidmatan (GST) dengan Cukai Jualan dan Perkhidmatan (SST) berkesan dalam menyederhanakan kenaikan harga.

“Seterusnya, Kerajaan akan terus berusaha untuk mengurus perkara ini melalui langkah seperti BSH, serta mengadakan kajian khas ke atas struktur kos yang menyebabkan kenaikan harga setengah barangan keperluan naik lebih tinggi daripada kadar inflasi rasmi.

“Usaha ini dilakukan demi membantu rakyat menangani tekanan kos sara hidup serta memastikan kenaikan harga barang keperluan terkawal,” katanya. – Berita Harian


Pemancing lelaki dilapor hilang, ditemui lemas

LAHAD DATU, 5 Mac – Mayat seorang lelaki, yang dilaporkan hilang dan dikhuatiri lemas pada Sabtu lepas, ditemui terapung oleh nelayan di laut kira-kira tiga batu nautika dari pantai Kampung Bangigod dekat sini, pagi ini.

Pengarah Agensi Penguatkuasaan Maritim Malaysia (APMM) bagi Zon Maritim Lahad Datu,  Komander Maritim Abdul Muhaimin Muhammad Salleh berkata mayat, Herman Gasim, 31, itu ditemui pukul 9,15 pagi dan dibawa bot Angkatan Pertahanan Awam (APM) menuju ke Field Operation Base di sini.

“Mayat mangsa sudah dikenalpasti oleh keluarga dan diserahkan kepada polis untuk bedah siasat,” katanya dalam satu kenyataan di sini, hari ini.

Ahad lepas, APMM mengaktifkan operasi mencari dan menyelamat (SAR) Herman selepas hilang akibat bot pam dinaiki bersama abang iparnya untuk memancing dipukul ombak pada 12.50 tengah hari Sabtu di perairan Telibas Besar Tungku.

Namun, ipar mangsa, Mazlan Mohamad, 40-an dapat menyelamatkan diri dengan berenang ke daratan berhampiran dan membuat laporan mengenai kejadian.

Operasi SAR selama tiga hari itu melibatkan lebih 30 anggota pelbagai agensi penguatkuasa serta membabitkan empat aset laut daripada APMM, Tentera Laut Diraja Malaysia, Jabatan Bomba dan Penyelamat serta APM.


Tiada Had Keluar Selepas 10 Malam, Boleh Rentas Daerah – Ismail Sabri

KUALA LUMPUR: Had masa pergerakan kenderaan persendirian sehingga jam 10 malam terbatal dengan pelaksanaan Perintah Kawalan Pergerakan Bersyarat (PKPB).

Menteri Kanan (Keselamatan), Datuk Seri Ismail Sabri Yaakob, berkata dalam peraturan baharu PKPB, tidak ada had masa ditetapkan untuk pergerakan rakyat.

“Dari segi pergerakan, sudah dibebaskan antara daerah ke daerah dan sebagainya kecuali pergerakan rentas negeri.

“Jadi tidak ada had jangka masa untuk rakyat keluar kerana dalam peraturan bahariu (PKPB), tidak ada had masa,” katanya pada sidang media yang disiarkan secara langsung hari ini.


Tampar Najib: Saya mengaku silap bila dirasuk syaitan – Chef Wan

KUALA LUMPUR 21 Jan. – Selepas mengeluarkan kenyataan kontroversi mahu menampar muka bekas Perdana Menteri, Datuk Seri Najib Tun Razak semalam, tukang masak terkenal Chef Wan tampil pagi ini memohon maaf.

Menerusi laman Instagramnya, Chef Wan mengakui kesilapanya yang membuat kenyataan dalam keadaan amat marah.

“To DS Najib pagi ini saya memohon maaf secara terbuka kerana bahasa yang kasar saya telah guna kan di waktu saya merasa amat marah!

“Tetapi jika kita buat kesalahan yang besar kita mesti telan maruah diri kita untuk mengaku kesilapan diri kita as i have done this morning. Yes saya mengaku saya silap bila di rasuk syaitan dan naik marah!,” katanya.

Menurut Chef selebriti itu, dia tidak mahu menjadi manusia yang tidak berterima kasih dengan tidak menghargai sumbangan Najib kepada negara ini.

Dan baginya, adalah adil sebagai ahli politik perlu berhadapab dengan semua kritikan secara terbuka dan rasa terhormat.

Dalam hantaran di media sosialnya itu, Chef Wan turut  meminta penyokong Najib tidak menjadi batu api berhubung kenyataan yang dikeluarkan beliau.

“Saya telah buat silap dengan apa yang saya perkatakan semalam dan sekarang saya memohon maaf kepada DS (Najib) dan itu sahaja!

“Saya akan terus memperjuangkan apa yang betul,”  tegas Chef Wan.

Memetik laporan Malaysiakini, Chef Wan berkata mahu menampar muka Najib semasa hadir berkempen untuk PH di Felda Sungai Koyan 1 di Jelai semalam.

Puncanya, Chef Wan tidak merestui langkah Felda – semasa ditadbir kerajaan BN – memberikan imbuhan kepada peneroka yang dianggapnya rasuah. Kata Chef Wan pemberian wang berkenaan tidak bermakna jika pada waktu yang lain kerajaan BN ‘merompak’ agensi terbabit sehingga bankrap.

“Macam mana kamu (Najib) boleh biarkan Felda disalah urus begitu? Come on!

“Kamu letak Isa Samad (bekas pengerusi Felda) di situ dengan tahu ada bermacam hal dia buat sebelumnya.

“Kalau dia (Isa) ada di sini I tampar muka dia,” katanya.

Tidak puas dengan kenyataan itu Chef Wan juga menyatakan dia mahu menampar Najib.

“I tampar muka Najib tu, kurang ajar!” katanya.

Kenyataan Chef Wan menyebabkan banyak pihak marah dan turut mengakibatkan Facebook Go Shop di mana beliau menjadi duta rancangan itu diserang warganet. -UTUSAN ONLINE


Padah suami, isteri bergaduh dikhalayak ramai

PADAH bergaduh di khalayak ramai di New York, satu pasangan suami isteri dari China tidak dapat pulang ke negara mereka mengikut jadual selepas ditahan kerana di Amerika Syarikat, pergaduhan itu dianggap jenayah rumah tangga.

Menurut laporan South China Morning Post, seorang wanita dikenali sebagai Zhang meminta bantuan Konsulat China di New York kerana suaminya ditahan polis selepas mereka bergaduh hingga berlaku pergelutan di luar hotel di bandar raya itu.

Dua pejalan kaki yang menyaksikan kejadian itu melaporkannya kepada polis dan suami Zhang ditahan polis Amerika atas tuduhan melakukan keganasan rumah tangga.

Akibatnya, pasangan terbabit terpaksa menangguhkan kepulangan ke China kerana si suami berhadapan proses undang-undang, termasuk memohon jaminan, kes didengar di mahkamah dan melantik peguam.

Berikutan itu, Konsulat China di New York mengeluarkan nasihat kepada rakyat negara terbabit supaya menjaga tingkah laku, tidak bertengkar atau bergaduh ketika berada di Amerika.

Konsulat dalam kenyataan melalui WeChat, mengingatkan pergaduhan antara pasangan di Amerika bukan perkara kecil domestik dianggap keganasan rumah tangga yang dikendalikan secara serius oleh polis.

Kenyataan itu menegaskan sukar untuk menarik balik dakwaan keganasan rumah tangga di Amerika walaupun mangsa mahu menggugurkannya.

“Dakwaan itu mungkin menyebabkan implikasi berat undang-undang, termasuk perintah menghalang pasangan untuk hidup bersama dalam jangka masa tertentu.

“Sebelum ke Amerika, pelancong China perlu memahami undang-undang, peraturan dan perbezaan budaya negara itu,” katanya. – Agensi


Malaysia Belongs To All, Not Just The Malays – Darell Leiking

KOTA KINABALU: Penampang Member of Parliament Datuk Darell Leiking said the question of the social contract through inheritance between the Malays and other races does not arise anymore after the formation of Malaysia.

Through the 1963 Malaysian Agreement, he said Malaysia was no longer the land of the Malays but it is the land of Malaysians namely the Malays, Chinese, Indians, Kadazans, Dusuns, Muruts, Bajaus, Ibans and Dayaks.

Leiking chided the chief organiser of the Malay Dignity Congress, Zainal Kling who allegedly cautioning non-Malays that their citizenship could be suspended if they broke the social contract with the Malays.

The Free Malaysia Today reported Zainal quoting verses from the Quran saying that Malays, who he claimed “inherited the country for over 5,000 years”, could always suspend their social contract with non-Malays, adding that they were the rightful owners of the land.

“Despite our overtures, there are those who went off track, who wanted to manipulate us, who wanted to undermine our dignity, mock our religion, the Malay rulers and the Malays’ special position, and turn their backs on the social contract which is the basis for the Federal Constitution,” Zainal was further reported telling thousands who converged at the Malawati Stadium, Shah Alam for the congress, prior to the keynote address to be delivered by Prime Minister Tun Dr Mahathir Mohamad.

“While I had not read nor heard the full text of Zainal’s speech, I am disgusted to have read what was reported by the online news portal (on Zainal’s speech).

“I am wondering who is attacking the Malays or whether there is any covert conspiracy to downgrade the Malays as how Zainal alleged it to be,” said Leiking when contacted for comment here today.

At the same breath, Leiking said it was unfair to blame the non-Malays every time an issue involving the Malays cropped up and “threatening to suspend their (non-Malays) citizenship is certainly unhealthy.”

The International Trade and Industry Minister opined that caving into protectionism (by threatening the non-Malays) will certainly not lead the Malay community to progress.

“Yes, they may enjoy temporary vindication or a feel-good factor but it will cause a divisive and polarised Malaysia.

“The Malays are already enjoying the benefits and privileges as enshrined under the Federal Constitution.

“Continuous attack on the non-Malays is unhealthy. Why? Because since they have no special privileges and benefits, they will have to work harder (than the Malays) while at the same time, expected to contribute to the development of the country.

“But here they are again blaming the non-Malays and threatening them,” he lamented.

“In fact and I opine that such manner of the “social contract through inheritance” as to how Zainal described it to be is deemed no longer existent in that context when Sabah, Sarawak, Singapore and the Federated States of Malaya jointly-formed the Federation of Malaysia.

Towards this end, Leiking who is also the Deputy President of Parti Warisan Sabah (Warisan) urged Zainal to fully understand that Sabah and Sarawak did not ‘join’ but ‘formed together as separate entities” the Federation of Malaysia.

“He (Zainal) should conduct detailed research on Malaysia Agreement 1963 before using the social contract in Malaysia as his basis of the argument,” he said.


‘Jangan Kacau Kami Lagi’

GHAZNI: Remaja perempuan Afghanistan yang menembak mati pejuang Taliban yang membunuh ibu bapanya sedia lawan sesiapa yang cuba menyerangnya dengan adik lelakinya.

Qamar Gul, yang menembak mati dua pejuang Taliban yang memecah masuk rumahnya dan membunuh ibu bapanya yang didakwa menyokong kerajaan, minggu lalu di sebuah perkampungan di daerah Taywara, wilayah tengah Ghor.

“Saya tidak takut dan sedia berlawan dengan mereka semula. Bapa yang mengajar saya menembak menggunakan senjata AK-47.

“Saya membunuh mereka kerana mereka bunuh keluarga saya dan pasti mereka cari saya dan adik lelaki saya untuk balas dendam.

“Saya sedih tidak dapat mengucapkan selamat tinggal kepada ibu bapa saya…selepas bunuh mereka dan saya cuba selamatkan ibu bapa saya tetapi mereka sudah tidak bernyawa,” katanya kepada AFP menerusi perbualan telefon dari rumah saudaranya.

Pelbagai pihak di Afghanistan memuji keberanian Gul dan gambar beliau memakai hijab sambil memegang senjata AK-47 tular di semua platform media sosial.

Presiden Afghanistan, Ashraf Ghani juga memuji remaja perempuan itu kerana mempertahankan keluarga melawan musuh yang kejam, menurut jurucakapnya, Sediq Sediqqi kepada AFP.

Malah, ada juga yang meminta kerajaan segera melindungi Gul dan adik lelakinya.

“Kita minta Presiden membantu memindahkan remaja ini serta adik lelakinya kepada tempat selamat demi keselamatan mereka,” kata bekas peguam dan aktivis hak wanita, Fawzia Koofi dalam Facebooknya.

Dalam kejadian minggu lalu, kumpulan pemberontak itu menyerbu kediaman remaja terbabit, mencari ayahnya yang juga ketua kampung kerana dikatakan seorang penyokong kerajaan.

Pejuang Taliban pergi ke rumahnya dan mengheretnya keluar dan membunuh kedua-duanya di luar rumah mereka.

Gul pula berada dalam rumah, lalu mengambil senjata AK-47 milik keluarganya dan terus menembak mati dua pejuang Taliban yang membunuh ibu bapanya sebelum mencederakan beberapa yang lain.

Beberapa pejuang Taliban berkenaan kemudian kembali menyerang rumahnya, namun diusir penduduk kampung dan penyokong prokerajaan selepas berbalas tembakan.

Pasukan keselamatan Afghanistan sudah membawa Gul dan adiknya ke tempat lebih selamat. – AFP

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tumpaskan Sindiket Penipuan Kad Data Warga Asing Di Sabah

KOTA KINABALU: Polis Sabah menumpaskan sindiket penipuan kad data warga asing selepas menahan enam individu termasuk pengarah syarikat dalam serbuan di sebuah premis di MidTown Plaza, Batu 3 1/2 Jalan Utara, Sandakan.

Serbuan pukul 4.20 petang pada 22 November lalu oleh sepasukan polis dari Bahagian Siasatan Jenayah Komersial Ibu Pejabat Polis Daerah (IPD) Sandakan turut merampas 1,301 keping kad data dokumentasi pekerja asing dianggarkan bernilai kira-kira RM1 juta.

Timbalan Pesuruhjaya Polis Sabah, Datuk Zaini Jass berkata bertindak atas maklumat berkenaan cubaan penipuan pengumpulan dokumentasi data pekerja di Sabah oleh sebuah syarikat, polis menjalankan serbuan di premis berkenaan.

“Hasil serbuan itu, menahan empat lelaki dan dua wanita termasuk pengarah dan pekerja syarikat berkenaan yang sedang menjalankan kerja-kerja pendaftaran.

“Pemeriksaan lanjut di premis berkenaan merampas dokumen yang disyaki digunakan dalam proses penyediaan kad data dokumentasi pekerja asing Sabah.

“Antaranya 58 keping kad dokumentasi pekerja asing Sabah dan 1,224 keping kad maklumat warga asing. Kad ini dijual dengan harga RM800 sekeping dan setakat ini sebanyak 300 warga asing sudah mendaftar yang membabitkan nilai RM240,000,” katanya dalam sidang media di Ibu Pejabat Polis Kontinjen (IPK) Sabah, di sini hari ini.

Turut hadir, Ketua Jabatan Siasatan Jenayah Sabah, Datuk Jauteh Dikun.

Zaini berkata, selain daripada kad yang dirampas, pihaknya turut menemukan beberapa barangan lain seperti pelbagai borang permohonan, resit buku dan empat set komputer dipercayai digunakan oleh suspek terbabit.

“Siasatan mendapati syarikat ini  beroperasi di Sandakan sejak Mei 2019 dan menjalankan proses pengurusan membuat kad pekerja bagi warga asing.

“Kumpulan sindiket ini juga dikesan melakukan tiga kesalahan menipu sebelum ini dan pernah didakwa di mahkamah.

“Siasatan masih diteruskan dan semua suspek berusia 21 hingga 66 tahun direman selama empat hari mengikut Seksyen 402 /511 Kanun Seksaan atas kesalahan cubaan menipu,” katanya.

Zaini dalam pada itu meminta mana-mana mangsa yang terbabit dalam kes penipuan berkenaan untuk tampil segera bagi membantu siasatan polis.


Semakan Daerah, Pusat Mengundi Sabah Dibuka Secara Online Hingga 20 Oktober – SPR

KUALA LUMPUR: Semakan daerah mengundi dan pusat mengundi bagi pengundi di Sabah, boleh dilakukan mulai hari ini hingga 10 Oktober depan.

Pengerusi Suruhanjaya Pilihan Raya (SPR), Datuk Azhar Azizan Harun, berkata semakan itu boleh dibuat secara dalam talian, di portal rasmi SPR http://www.spr.gov.my.

“Sebarang pertanyaan boleh hubungi ibu pejabat SPR di talian 03-8892 7000 atau pejabat Pilihan Raya Negeri Sabah di talian 088-488 588,” katanya dalam kenyataan hari ini.

Azizan berkata, semakan itu susulan keputusan Dewan Rakyat meluluskan Laporan Kajian Semula Persempadanan Bagi Bahagian-Bahagian Pilihan Raya Negeri Sabah Kali Keenam Tahun 2017 dan Perintah Perlembagaan Persekutuan (Persempadanan Bahagian-Bahagian Pilihan Raya) (Negeri Sabah) 2019 pada 17 Julai lalu.

Beliau berkata, perintah itu sudah diperkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan telah diwartakan untuk dikuatkuasa mulai 22 Ogos lalu.

“Susulan daripada pewartaan perintah itu, pengemaskinian daerah mengundi sudah dilaksanakan oleh SPR dan diwartakan pada 24 September 2019 selaras dengan peruntukan Seksyen 7(1), Akta Pilihan Raya 1958 [Akta 19],” katanya. – BERNAMA


Bayi 6 Bulan Maut Ditetak, Ibu Hampir Putus Telinga Kiri Ditetak Datuk Saudara

KINABATANGAN : Seorang bayi berusia enam bulan maut dipercayai akibat ditetak oleh datuk saudaranya di Kampung Ubi Sungai Pauh di sini semalam.

Ketua Polis Daerah Superintenden Dzulbaharin Ismail berkata ibu bayi itu, seorang warga asing berumur 35 tahun, cedera parah dalam insiden yang berlaku pada kira-kira 2 petang.

“Bayi perempuan berumur enam bulan meninggal dunia di tempat kejadian akibat ditetak di bahagian kepala.

“Ibunya pula cedera parah di bahagian belakang tengkuk dan telinga kirinya hampir putus,” menurut beliau dalam kenyataan hari ini.

Dzulbaharin berkata kedua-dua mangsa kemudian dibawa ke Hospital Kinabatangan untuk rawatan dan tindakan lanjut.

Beliau berkata polis berjaya mengesan suspek iaitu seorang warga Filipina berusia 60 tahun di kawasan kebun kelapa sawit berhampiran lokasi kejadian dan merampas sebilah parang dipercayai digunakan dalam insiden itu.

Katanya polis belum mengenal pasti motif kejadian dan suspek, yang dikatakan mempunyai hubungan baik dengan mangsa sebelum ini, direman tujuh hari bagi membantu siasatan di bawah Seksyen 302 Kanun Keseksaan. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Sesi Persekolahan Dicadang Dipinda

KUALA LUMPUR: Kementerian Pendidikan disaran hanya membenarkan sesi persekolahan diteruskan semula selepas penularan COVID-19 pulih sepenuhnya bagi mengelak gelombang baharu wabak itu.

Ia bagi memastikan tahap keselamatan dan kesihatan murid dan guru sentiasa terjamin, selain mengelak berlaku penularan gelombang baharu COVID-19.

Presiden Ikatan Guru Muslim Malaysia (i-Guru), Mohd Azizee Hasan, berkata kementerian juga perlu mendapat pandangan Majlis Keselamatan Negara (MKN) dan Kementerian Kesihatan bagi menetapkan tarikh permulaan sesi persekolahan.

Katanya, setiap operasi adalah tertakluk kepada prosedur operasi standard (SOP) Kementerian Kesihatan, selain Kementerian Pendidikan perlu mendapatkan pandangan semua pihak, termasuklah pentadbiran sekolah, guru dan ibu bapa.

“Kajian juga menunjukkan beberapa negara seperti Singapura terpaksa akur menutup semua sesi persekolahan selepas cubaan untuk membenarkan ia dijalankan seperti biasa.

“Pelajar akan menduduki peperiksaan perlu diberi keutamaan, jika sesi persekolahan dibuka seawal Jun depan, selain Kementerian Pendidikan perlu fokus kepada subjek memerlukan bimbingan guru, khususnya Sains dan Matematik,” katanya dalam satu kenyataan, hari ini.

Mohd Azizee berkata, sesi persekolahan perlu dijalankan di kawasan bebas wabak, selain dewan orang ramai milik kerajaan wajar dipertimbangkan sebagai pusat pembelajaran sementara.

Bagi melancarkan lagi sesi pengajaran dan pembelajaran (PdP) murid, katanya, pembelajaran digital dan akses penyampaian ilmu melalui siaran TV Pendidikan perlu dioptimumkan.

“Ini bagi memastikan pergerakan murid terhad tidak melebihi lima kilometer, membabitkan antara 10 hingga 30 orang, selain Kementerian Pendidikan perlu menentukan guru berhampiran untuk mengajar antara dua hingga empat jam selama tiga hari seminggu.

“Kerajaan juga perlu meningkatkan capaian internet di luar bandar selain menyediakan insentif bantuan peranti pintar kepada murid yang memerlukan.

“Semua aktiviti kurikulum dan kokurikulum membabitkan perhimpunan perlu dibatalkan bagi memastikan keselamatan dan penjarakan sosial semua murid dan guru terjaga.

“KPM juga perlu menstruktur semula format soalan bersesuaian, selain Lembaga Peperiksaan Malaysia boleh menentukan subjek tertentu diuji secara atas talian manakala selebihnya dilaksanakan di pusat peperiksaan dengan SOP ditetapkan,” katanya.

Sementara itu, Presiden Angkatan Belia Islam Malaysia (ABIM), Muhammad Faisal Abdul Aziz turut menyuarakan pandangan sama dan meminta KPM merombak semula sesi persekolahan dengan pengubahsuaian cuti akhir tahun.

Ini kerana, katanya, kejayaan dalam memutuskan rantaian COVID-19 masih belum dapat dipastikan 100 peratus, sejurus tempoh PKP tamat.

“Kesesakan jalan raya, pasar raya, pergerakan rentas daerah dan negeri serta penggunaan pengangkutan awam secara mendadak akan berlaku sebaik tempoh PKP tamat.

“Selain itu, sejauh mana penjarakan sosial dapat dilakukan sebaiknya dalam kalangan murid dan guru di sekolah apabila sesi persekolahan bermula,” katanya.


James Bond Meninggal Dunia

KUALA LUMPUR: Aktor yang terkenal dengan watak James Bond, Sean Connery meninggal dunia pada usia 90 tahun, hari ini.

Memetik laporan BBC, berita sedih berkenaan disahkan keluarga aktor kelahiran Edinburgh, Scotland itu.

Bagaimanapun, maklumat lanjut berhubung punca kematiannya belum didedahkan.

Connery, aktor pertama membawa watak ejen perisik British popular ke layar perak pada 1962 dan memegang nombor perisik 007 sepanjang tujuh francais filem itu dihasilkan.

Pada 1988, beliau menerima anugerah Oscar pertama apabila wataknya sebagai pegawai polis dalam filem The Untouchables dinobatkan sebagai Pelakon Pembantu Terbaik.

Connery dianugerahkan gelaran ‘Sir’ oleh Ratu England pada 2000 dan baru meraikan ulang tahun ke-90, Ogos lalu. – Agensi

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Pak guard’ Pun Warga Sekolah Juga, Hormatilah…

KENINGAU: “Saya sudah anggap murid sekolah ini seperti adik sendiri dan rasa dihormati apabila mereka hulurkan tangan untuk bersalam,” kata pengawal keselamatan Sekolah Kebangsaan (SK) Luagan, Keningau, Sabah, Dali Udan.

Dali, 27, memberi reaksi itu ketika diminta mengulas mengenai videonya bersalaman dengan murid di pintu pagar sekolah yang tular di laman sosial sejak beberapa hari lalu.

Selain warga net, video berdurasi 41 saat itu juga mendapat perhatian Menteri Pendidikan, Dr Maszlee Malik yang berkongsi rakaman itu di Twitter miliknya, dua hari lalu dengan ciapan ‘sekolah harus berfungsi sebagai satu platform pendidikan yang memupuk budaya hormat menghormati’.

Kenyataan itu disokong pengikutnya yang menganggap amalan itu perlu diterapkan sejak usia kecil seperti pepatah ‘melentur buluh biarlah daripada rebungnya’.

Bercerita lanjut, Dali mengakui terkejut apabila dimaklum rakannya mengenai video tular itu kerana tidak sedar bila dan siapa merakamnya.

“Saya bekerja di sini sejak tujuh bulan lalu dan ketika hari pertama melaporkan diri, guru besar sudah memberitahu apa perlu dilakukan termasuk amalan warga sekolah iaitu bersalaman dengan murid yang hadir ke sekolah.

“Jadi, amalan ini sudah menjadi kebiasaan sejak awal lagi dan tentunya saya rasa dihargai serta dihormati oleh murid walaupun hanya bertugas sebagai pengawal keselamatan.

“Amalan ini merapatkan jurang antara kami dan satu pengalaman baru buat saya dan berbeza berbanding tempat kerja lama.

“Ikutkan, saya tahu mengenai video tular itu daripada rakan Facebook dan berdasarkan komen warga net, ramai menyokong serta memuji sikap murid kerana tahu menghormati orang yang lebih dewasa,” katanya ketika dihubungi, Harian Metro.

Sementara itu, Guru Besar SK Luagan, Junis Durulou@Reddwan, 56, berkata, amalan bersalaman dengan murid bukan perkara baru, sebaliknya menjadi kebiasaan dalam kalangan warga sekolah sejak sekian lama bertepatan dengan program Guru Penyayang yang mula dilaksanakan kira-kira lapan tahun lalu.

“Sebenarnya, amalan murid bersalaman dan mencium tangan sudah dipraktikkan sejak dulu lagi iaitu sebelum saya mengambil alih jawatan sebagai guru besar di sini.

“Ia seiring program guru penyayang yang menggalakkan semua pendidik menyambut kehadiran murid di sekolah dengan bersalam dan bertanya khabar,” katanya.

Katanya, tidak terkecuali pengawal keselamatan yang turut bersalaman dengan murid yang memasuki perkarangan sekolah sama ada sesi pagi atau petang.

“Amalan ini (bersalaman) berterusan hingga ke bilik darjah, kantin atau ketika murid berjumpa guru di luar waktu sekolah.

“Selain guru dan pengawal keselamatan, murid juga akan bersalaman dan mencium tangan ibu bapa atau penjaga yang berada di pagar sekolah sebagai tanda hormat.

“Saya percaya amalan ini dipraktikkan murid di sekolah lain cuma kisah sekolah kami diketengahkan kerana ada individu memuat naik rakaman video di laman sosial” katanya.


Polis tahan 46 penagih dan pengedar dadah di Kota Kinabalu

KOTA KINABALU: Polis menahan 46 penagih dan pengedar dadah manakala 210.80 gram syabu dirampas dalam tempoh seminggu operasi dilaksanakan di beberapa lokasi di daerah ini.

Pemangku Ketua Polis Daerah Kota Kinabalu, Superintendan George Abd Rakman, berkata operasi yang berakhir semalam itu berjaya menahan individu dipercayai terbabit dalam penyalahgunaan dadah di daerah ini.

Beliau berkata, tumpuan operasi kali ini membabitkan kawasan Tanjung Aru, Kampung Sembulan, Kampung Labou dan sekitar bandar raya Kota Kinabalu.

“Bagi tempoh satu minggu ini, 46 individu berusia antara 18 hingga 58 tahun ditahan dan daripada jumlah itu, lima ditahan di bawah kategori bekalan dan pengedaran dadah, 13 individu ditahan kerana kesalahan memiliki dadah manakala ujian air kencing 33 lagi suspek didapati positif dadah.

“Semua mereka ditahan mengikut kesalahan masing-masing iaitu Seksyen 39B, 39A(2), 39a(1) dan 12(2) Akta Dadah Berbahaya 1952,” katanya dalam satu kenyataan hari ini.

George berkata, dalam operasi yang sama, Bahagian Siasatan Jenayah Narkorik Daerah (BSJND) Kota Kinabalu juga berjaya membanteras kegiatan pengedaran dadah membabitkan seorang warga Filipina.

“Hasil daripada operasi ini, pihak BBSJND berjaya merampas sebanyak 153 gram dadah jenis syabu daripada lelaki terbabit.

“Jumlah keseluruhan rampasan bagi tempoh itu adalah sebanyak 210.80 gram syabu dengan anggaran nilai RM31,600 mengikut harga pasaran,” katanya.

Sehubungan itu, George berkata usaha untuk membanteras kegiatan pengedaran dan penagihan dadah di daerah ini akan terus dipertingkatkan.

“Orang ramai juga diminta terus memberi maklumat sebarang kegiatan mencurigakan termasuk jenayah dadah yang berlaku di kawasan masing-masing untuk diambil tindakan dengan segera,” katanya. – Berita Harian


Maut bom ikan meletup di tangan

“SAYA terdengar bunyi letupan dan selepas 20 minit seorang kanak-kanak lelaki berlari meminta bantuan mengatakan seseorang terkena bom ikan,” kata seorang anggota Agensi Penguatkuasaan Maritim Malaysia (APMM), Ahmad Ramzi Senapi, 34, yang berada berhampiran lokasi kejadian di belakang Pulau Gaya, Kota Kinabalu, hari ini.

Dalam kejadian 8 pagi itu, mangsa lelaki berusia 16 tahun maut dan sebahagian badannya hancur akibat terkena letupan selepas dipercayai melakukan aktiviti mengebom ikan di perairan terbabit.

Ahmad Ramzi berkata, ketika kejadian dia sedang melakukan kerja selenggaraan di kawasan berkenaan dan difahamkan kawasan itu terkenal dengan aktiviti pengeboman ikan.

“Selepas mendapat tahu kejadian itu, kami bergegas ke lokasi kejadian dengan menaiki bot dan dipandu arah kanak-kanak lelaki terbabit.

“Sebaik tiba di lokasi, mangsa dilihat dalam keadaan terapung dan parah serta dipercayai sudah meninggal dunia akibat letupan bom ikan berkenaan,” katanya.

Berikutan kejadian itu, Ahmad Ramzi berkata, dia menghubungi pihak bomba untuk mendapatkan bantuan.

Sementara itu, Ketua Polis Daerah Kota Kinabalu, Asisten Komisioner Habibi Majinji ketika dihubungi berkata, kejadian membabitkan seorang lelaki tiada dokumen pengenalan diri bersama rakannya iaitu kanak-kanak lelaki berusia lima tahun.

“Sebahagian badan mangsa hancur disebabkan bom ikan meletup di tangannya sebelum ia sempat dibuang ke laut.

“Rakannya iaitu kanak-kanak terbabit sempat melompat ke laut dan kebetulan sepasukan anggota APMM yang berada di lokasi kejadian memberi bantuan dengan segera,” katanya. – Harian Metro


Pasukan KV Keningau Bentang Inovasi Di Persidangan Sepanyol

KENINGAU : Pasukan Kolej Vokasional Keningau yang terdiri daripada empat pelajar jurusan bakeri dan pastri telah membentang inovasi makanan mereka di persidangan dalam talian yang berpusat di Valencia, Sepanyol, pada 28 Januari 2022.

Pelajar-pelajar ini adalah Nurul Natasha Binti Aediee Djunaidee, Mel C Jane Casmil, Jordan Bell Angel Injol dan Avianna Natalie Leonard.

Mereka telah membentang inovasi makanan berupa ladu Gyoza yang berintikan tuhau iaitu sejenis tumbuhan liar di kepulauan Borneo.

Pasukan ini mengambil keputusan untuk menggunakan tuhau sebagai bahan makanan utama bagi produk ladu mereka kerana tumbuhan tersebut kurang digunakan oleh masyarakat walaupun ianya berkhasiat dan dianggap sebagai salah satu keunikan Sabah.

Mereka berharap agar inovasi ini mampu memperkenalkan tuhau sebagai bahan utama dalam pelbagai produk makanan.

Mereka juga bercadang untuk memperbanyakkan lagi variasi ladu yang berasaskan bahan organik yang hanya tumbuh di Borneo.

Pengarah kolej tersebut, Encik Johari @ Jaibet Bin Sabin, menyatakan rasa gembira dengan usaha sebegini kerana terdapat banyak potensi bagi produk tempatan untuk dikomersialkan dan adalah misi pendidikan vokasional untuk melahirkan usahawan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost

Rakaman pembentangan tersebut boleh diakses melalui:


TERKINI: Gempa Bumi Lemah Berlaku Di Semporna

Satu gempa bumi lemah bermagnitud 3.3 melanda Persisiran Pantai Lahad Datu pada jam 10.01 pagi ini.

Menurut kenyataan menerusi laman facebook rasmi Jabatan Meteorologi berkata, gempa bumi itu berpusat 148km Timur Laut dari Tarakan,Indonesia dan 14km Barat dari Semporna,Sabah dan lokasi 4.4° Utara dan 118.4° Timur dan kedalaman 10 kilometer (km).

Gegaran mungkin dirasai di Semporna, Sabah.Jabatan Meteorologi Malaysia akan terus memantau keadaan ini.MET Malaysia.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Dia Mengaku Rakam Di Bilik Mandi’ – Janda Ditahan, Video Dirinya Tanpa Pakaian Tular Di Media Sosial

Polis menahan seorang wanita berusia 31 tahun ekoran video yang menunjukkan dirinya tanpa seurat benang tersebar meluas di media sosial.

Wanita berstatus janda itu ditahan pada jam 2 petang Sabtu lalu oleh anggota Polis Sumenep, Madura, Indonesia.

Ketua Polis Daerah Sumenep, Widiarti Sutioningtyas berkata, video itu dirakam sendiri oleh wanita yang dikenali sebagai ‘ZA’ itu dan menjadi viral di media sosial sejak Jumaat, 6 Disember 2019.

Difahamkan, video itu dirakam ZA ketika berada di dalam bilik mandi pada Oktober 2019.

“Anggota kami sudah menahan suspek dan dia mengaku merakam video itu di bilik mandi,” katanya.

Polis juga merampas kain batik sarung berwarna biru dan satu unit telefon bimbit yang digunakan oleh suspek pada hari kejadian.

“Suspek mahu melihat bentuk tubuhnya sendiri dengan cara membuat rakaman video itu, tetapi tersebar di media sosial.

“Suspek juga mengaku dia baru pertama kali merakam video dirinya tanpa berpakaian. Dia juga mengaku telah menghantar video itu kepada seseorang dan kemudian menyebarkan video itu.

“Video tersebut masih berada di dalam telefon bimbitnya jenama Xiaomi,” katanya.

Polis kini sedang giat mengesan individu yang menyebarkan video tersebut, manakala itu suspek akan didakwa di mahkamah atas tuduhan jenayah pornografi.

Sementara itu, pakar psikologi, Nyimas Rabbiany berpendapat alasan yang diberikan suspek kononnya mahu melihat bentuk badannya adalah tidak masuk akal.

Nyimas percaya, suspek berbuat demikian kerana mahukah perhatian dari lelaki.


Doktor wanita parah kemalangan

KOTA BELUD: Seorang doktor wanita parah manakala dua rakannya termasuk pemandu cedera ringan selepas kereta dinaikinya bertembung dengan kenderaan pacuan empat roda di Jalan Ranau Bypass, di sini, hari ini.

Dalam nahas jam 10.20 pagi itu, mangsa Afiqah Bahaman, 28, parah pada kepala dan mata manakala dua lagi yang juga doktor iaitu Nur Fatin Safarudin, 30 (pemandu) dan Izyan Aini Mohamed, 29, cedera ringan.

Dua lagi rakan mangsa, Hudayah Yahaya, 29, serta Siti Aisyah Harun, 30, tidak cedera.

Ketua Polis Daerah Kota Belud, Superintendan Mohd Zaidi Abdullah, berkata kelima-lima individu yang menaiki kereta PROTON Persona bekerja sebagai doktor dikatakan dalam perjalanan menuju ke Malangkap, Kota Belud dari Kota Kinabalu, untuk bercuti.

“Setiba di selekoh, Isuzu D Max yang dipandu lelaki berusia 44 tahun dari arah Kota Belud menghala Jalan Ranau-Tamparuli tiba-tiba memasuki lorong bertentangan lalu menyebabkan pertembungan.

“Akibat itu, seorang doktor parah dan dua lagi doktor cedera ringan pada badan, selain mata bengkak,” katanya.

Mohd Zaidi berkata, pemandu Isuzu D Max dan enam penumpang berusia dua tahun sehingga 44 tahun tidak cedera.

“Siasatan masih diteruskan dan kes disiasat mengikut Seksyen 43(1), Akta Pengangkutan Jalan (APJ) 1987,” katanya. – Berita Harian


Nelayan Maut Ketika Melintas

KOTA KINABALU: Seorang nelayan warga Filipina maut selepas dirempuh sebuah kereta ketika melintas jalan dalam kejadian di Jalan Coastal, dekat Sinsuran, di sini, malam tadi.

Dalam kejadian jam 9.15 malam itu, mangsa Alexander Tayros Suminggit, 56, meninggal dunia di lokasi kejadian akibat parah di bahagian kepala.

Sebelum kejadian, mangsa dikatakan dalam perjalanan pulang ke penginapannya selepas makan di sebuah restoran berhampiran.

Ketua Polis Daerah Kota Kinabalu, Asisten Komisioner Habibi Majinji berkata siasatan awal mendapati kereta jenis Perodua Rusa dipandu seorang lelaki berusia 28 tahun dalam perjalanan dari Sinsuran menuju ke Inanam.

“Apabila sampai di lokasi kejadian, pemandu yang memandu di lorong kiri dipercayai terlanggar mangsa yang melintas jalan dari arah kanan ke kiri secara tiba-tiba.

“Akibat kejadian itu, mangsa terbaring di atas jalan selepas parah di bahagian kepala dan disahkan meninggal dunia oleh doktor dari Hospital Queen Elizabeth I (HQE I),” katanya ketika dihubungi, hari ini.

Habibi berkata siasatan awal mendapati kemalangan dipercayai daripada kecuaian mangsa kerana melintas pada tempat yang tidak dibenarkan.

“Mayat mangsa dibawa ke Unit Forensik HQE I untuk bedah siasat.

“Siasatan masih diteruskan dan kes disiasat mengikut Seksyen 41(1) Akta Pengangkutan Jalan (APJ) 1987,” katanya.


Budak comel cuba selamat ayam

NEW DELHI: Seorang kanak-kanak enam tahun menjadi sensasi di internet selepas gambarnya yang membawa seekor anak ayam ke hospital kerana tidak sengaja terlanggar haiwan itu dengan basikal, menjadi tular baru-baru ini.

Daily Mail melaporkan, Derek C Lalchhanhima yang berasal dari Sairang, Mizoram, India dirakam sambil memegang anak ayam yang sudah mati bersama wang 10 rupee (60 sen) sambil merayu kakitangan hospital menyelamatkan haiwan terbabit.

Rakan keluarganya berkata, kanak-kanak itu tidak faham haiwan terbabit sudah mati akibat dilanggar dan sempat merayu kepada ibu bapanya untuk dibawa ke hospital.

Dia yang akhirnya ke hospital secara bersendirian, mencuri perhatian jururawat sebelum merakam dan memuat naik gambarnya hingga dikongsi beribu kali di media sosial.

Kanak-kanak itu turut diberi anugerah istimewa di sekolahnya atas sifat belas kasihan yang ditunjukkan. – Agensi


3,000 meriahkan Rumah Terbuka Krismas UPKO

KOTA KINABALU, 25 Dis – Kira-kira 3,000 rakyat pelbagai kaum dan agama di Sabah menghadiri Majlis Rumah Terbuka Krismas 2018 anjuran Pertubuhan Pasokmomogun Kadazandusun Murut Bersatu (UPKO) di Dewan Serbaguna Kompleks Sukan Likas di sini, hari ini.

Majlis rumah terbuka berlangsung dari pukul 10 pagi hingga 1 petang itu dimeriahkan lagi dengan kehadiran Yang Dipertua Negeri Sabah Tun Juhar Mahiruddin dan isteri Toh Puan Norlidah R. M. Jasni.

Turut hadir Timbalan Ketua Menteri Sabah Datuk Wilfred Madius Tangau serta Menteri Pelajaran dan Inovasi Sabah Datuk Dr Yusof Yacob yang mewakili Ketua Menteri Datuk Seri Mohd Shafie Apdal.

Hadir sama Menteri Pembangunan Luar Bandar Sabah Datuk Ewon Benedick yang juga Naib Presiden UPKO; menteri Kabinet Sabah lain serta beberapa pemimpin masyarakat.

Pelbagai persembahan menarik diadakan termasuk nyanyian dan koir bagi menghiburkan para tetamu hadir pada majlis rumah terbuka berkenaan.

Bercakap kepada pemberita selepas majlis itu, Tangau yang juga Presiden UPKO berkata kehadiran pelbagai lapisan masyarakat untuk bersama-sama meraikan Krismas pada hari ini menggambarkan semangat perpaduan tinggi antara kaum di Sabah.

“Amalan (rumah terbuka) seperti ini perlu diteruskan bagi memperkukuh perpaduan dan keharmonian antara kaum di Sabah,” katanya, yang turut berharap pembangunan ekonomi di Sabah akan lebih baik pada tahun depan.

Sementara itu, Yusof berkata, kesatuan serta persefahaman antara kaum di Sabah merupakan satu keunikan dan keistimewaan yang perlu terus dipertahankan khususnya oleh generasi muda.

“Kita akan terus menjaga perpaduan ini kerana kita tidak mahu ada unsur-unsur luar yang mahu memecah belahkan kesatuan rakyat Sabah,” katanya.


Penerima Sinovac Boleh Ambil Dos Penggalak Pfizer Bermula Esok

KUALA LUMPUR: Kementerian Kesihatan Malaysia (KKM) memutuskan untuk melanjutkan pemberian dos penggalak Comirnaty keluaran Pfizer-BioNTech kepada individu yang sudah mendapat dos lengkap vaksin Sinovac sekurang-kurangnya tiga bulan yang lalu.

Menteri Kesihatan Khairy Jamaluddin berkata, sebagai permulaan, perlaksanaan pemberian dos penggalak bagi penerima vaksin Sinovac yang layak akan dimulakan esok secara berfasa di seluruh negara.

Beliau berkata, dos penggalak secara heterologous (pemberian dos penggalak bagi jenis vaksin berlainan) itu akan diberikan kepada individu berumur 60 tahun ke atas.

“Ini berdasarkan saranan Strategic Advisory Group of Expert (SAGE) on Immunization daripada Pertubuhan Kesihatan Sedunia (WHO) yang bersidang pada 4 hingga 7 Oktober lalu.

“Pemberian dos penggalak secara heterologous adalah secara penggunaan off-label dan dijadikan sebagai cabang kajian (subgroup) dalam kajian The Real World Evaluation of Covid-19 Vaccination (RECoVaM) dan kajian kesan advers serius selepas vaksinasi (SAFECOVAC), iaitu bagi semua penerima dos penggalak.

“Pemberian dos penggalak ini dilakukan secara sukarela dan percuma di bawah Program Imunisasi Covid-19 Kebangsaan (Pick),” katanya dalam sidang media khas secara hibrid, hari ini.

Hadir sama, Ketua Pengarah Kesihatan Tan Sri Dr Noor Hisham Abdullah.

Beliau berkata, objektif pemberian dos penggalak vaksin Covid-19 ialah untuk memastikan tempoh perlindungan yang optima diperoleh oleh penerima vaksin Covid-19 di Malaysia.

“Pemberian dos penggalak ini akan diterajui oleh pengamal perubatan swasta di bawah penyelarasan ProtectHealth Corporation Sdn Bhd.

“Individu yang layak akan dimaklumkan melalui aplikasi MySejahtera dan melalui pesanan ringkas kepada nombor telefon yang berdaftar bagi individu yang tidak mempunyai MySejahtera.

“Kaedah janji temu pemberian dos penggalak akan ditambah baik dari semasa ke semasa dan tidak lama lagi penerima vaksin boleh membuat janji temu melalui sistem yang sedang dibangunkan oleh KKM,” katanya.

Katanya, KKM amat menggalakkan supaya setiap individu yang layak untuk mengambil dos penggalak, mendapatkan suntikan dos itu walaupun ia adalah sukarela.

“Ini supaya tahap perlindungan yang optimum dapat dicapai terhadap jangkitan Covid-19. Terdahulu, pelaksanaan pemberian dos penggalak dimulakan di seluruh negara pada 13 Oktober lalu dengan menggunakan vaksin Comirnaty.

“Buat masa ini pemberian dos penggalak dilaksanakan bagi penerima vaksin Comirnaty sekurang-kurangnya enam bulan yang lalu dengan keutamaan kepada anggota barisan hadapan (kesihatan dan keselamatan), warga emas berusia 60 tahun dan ke atas dan individu dengan komorbid.

“Sehingga 19 Oktober lalu, seramai 47,728 sudah pun menerima dos penggalak,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ceroboh Tanah Di Likas, DBKK Keluar Kompaun Ke Atas Individu

KOTA KINABALU: Dewan Bandaraya Kota Kinabalu (DBKK) telah mengeluarkan kompaun ke atas individu dikenali Arshad Ghani yang menceroboh tanah di Teluk Likas dan mendakwa telah mendapat kebenaran daripada Yang Dipertua Sabah serta kerajaan negeri.

Ahli Dewan Undangan Negeri Likas, Tan Lee Fatt berkata, selain kompaun, DBKK akan mengusir dan mengarahkan kesemua barangan termasuk jengkaut yang digunakan lelaki itu dibawa keluar dari kawasan tanah tersebut dengan segera.

Lee Fatt berkata, kompaun tersebut dikeluarkan pagi ini selepas beliau bersama DBKK dan pihak Jabatan Tanah dan Ukur hadir sendiri ke lokasi selepas menerima aduan daripada orang ramai.

“Itu bukan kawasan saya tetapi disebabkan ada aduan dan sudah tular maka kami turun membuat tinjauan, DBKK telah keluarkan kompaun dan usir individu tersebut,” katanya ketika dihubungi Borneo Today.

Sementara itu, difahamkan pihak DBKK akan memohon perintah mahkamah dalam kadar segera untuk memastikan kesemua penceroboh di tanah itu diusir.

Semalam, tular sebuah video berdurasi 47 saat menunjukkan seorang lelaki iaitu Arshad sedang melakukan kerja-kerja pembersihan di kawasan berkenaan.

Ketika ditanya oleh individu yang membuat rakaman, Arshad mendakwa dia telah mengemukakan permohonan kepada Yang Dipertua Sabah, Ketua Menteri serta DBKK untuk membangunkan tanah itu.

Salinan surat itu turut ditularkan di laman sosial tentang permohonan tanah berkenaan, namun tiada sebarang kelulusan diberi menyebabkan timbul kemarahan orang ramai terhadap perbuatan Arshad.

Dalam pada itu, Lee Fatt berkata, beliau tidak boleh mengesahkan tentang kebenaran dakwaan lelaki tersebut, namun perkara itu telah diuruskan sebaik-baiknya oleh pihak berkuasa berkaitan.


Rakyat Malaysia Sertai Himpunan Tabligh Di Sulawesi Akan Disaring. Kuarantin 14 Hari, Kata Menteri

PUTRAJAYA: Menteri Kesihatan, Dr Adham Baba berkata, semua peserta dari Malaysia yang menyertai himpunan tabligh di Sulawesi perlu disaring dan dikuarantin 14 hari di pusat kuarantin.

“Kita ada makluman 83 rakyat Malaysia daripada jemaah tabligh berada di Sulawesi.

“(Kita) sudah ambil keputusan kalau balik ke negara ini, kita akan letakkan kawalan di pintu masuk untuk saring dan seterusnya dikuarantin 14 hari di pusat kuarantin yang digazetkan.

“Kita pasti mereka dari luar negara yang dikatakan ada Covid-19,” katanya pada sidang media mengenai perkembangan terkini wabak Covid-19 di sini.

“Ijtima of Asia 2020” di Indonesia yang dilaporkan bakal dihadiri ribuan jemaah tabligh dipercayai turut melibatkan rakyat Malaysia.

Jurucakap Kedutaan Besar Malaysia di Jakarta berkata, meskipun pihak kedutaan sudah mengeluarkan larangan agar rakyat Malaysia tidak menghadiri program itu, dipercayai berpuluh-puluh orang dilaporkan sudah berada di sana.

Menurut laporan Bernama, 83 rakyat Malaysia sudah berada di Sulawesi untuk menyertai acara itu, yang turut dihadiri jemaah tabligh dari 48 negara lain.

Bagaimanapun, media tempatan melaporkan pihak berkuasa Indonesia tidak mengeluarkan sebarang surat kebenaran (permit) untuk acara itu yang dijadualkan berlangsung dari 19 hingga 22 Mac, dan dalam proses berunding dengan pihak penganjur agar mereka bersurai.

Pada 27 Feb hingga 1 Mac lepas, dilaporkan lebih 10,000 orang menghadiri himpunan tabligh di Masjid Sri Petaling, Kuala Lumpur.

Didapati kemudiannya sejumlah peserta himpunan itu positif Covid-19, sekali gus menyumbang kepada peningkatan kes itu di Malaysia.

Pada 14 Mac, Kedutaan Besar Malaysia di Jakarta dalam satu notis konsular melarang rakyat Malaysia menyertai sebarang perhimpunan atau acara berskala besar di Indonesia susulan pandemik Covid-19, termasuk menghadiri himpunan tabligh itu. – FMT


Penjawat Awam Mesti Setia Kepada Kerajaan Memerintah

KOTA KINABALU: Tokoh pentadbir negara, Tun Ahmad Sarji Abdul Hamid meningatkan setiap penjawat awam agar setia kepada mana-mana kerajaan yang memerintah dan memastikan setiap dasar baharu dilaksanakan dengan baik tanpa dipengaruhi kepentingan peribadi atau fahaman politik.

Katanya, penjawat awam juga mesti mampu membawa diri dan menjalin hubungan yang baik dengan sesiapa sahaja yang bakal menjadi ketua mereka dalam pentadbiran baharu.

Beliau berkata, perkara tersebut merupakan kunci kepada kecemerlangan perkhidmatan awam yang berpaksikan kepada tiga karakter iaitu institusi yang kekal, berkecuali dan perkhidmatan terbaik sepanjang masa.

“Tradisi ini telah memberikan kestabilan kepada negara. Perkara penting adalah kakitangan awam perlu berkhidmat untuk memberikan keyakinan kepada kerajaan dan menjalin hubungan baik dengan sesiapa sahaja mereka perlu patuhi dalam pentadbiran akan datang,” katanya.

Beliau berkata demikian ketika berkongsi pengalamannya sebagai kakitangan awam termasuk pernah menjadi Ketua Setiausaha Negara sempena Program ‘ Sharing Wisdom’ Persidangan Perkhidmatan Awam Negeri Sabah tahun 2019 di Pusat Pentadbiran Negeri Sabah (PPNS) hari ini.

Persidangan itu dirasmikan Ketua Menteri, Datuk Seri Panglima Haji Mohd. Shafie Apdal. Yang turut hadir, Pengarah Perkhidmatan Awam Sabah, Datuk Datu Rosmadi Datu Sulai.

Ahmad Sarji berkata, kesetiaan kakitangan awam kepada pemimpin pula tidak boleh secara melulu sebaliknya mereka perlu berani menegur jika mendapati hala tuju sesuatu kementerian atau pentadbiran terpesong.

“Untuk memastikan kerja mereka dilakukan dengan berkesan, kakitangan awam mesti berani menasihatkan menteri mengikut gerak hati dan pandangan mereka terhadap sesuatu kes tanpa rasa takut.

“Sama ada nasihat itu diambil tindakan atau tidak terpulang kepada menteri berkenaan, namun apabila keputusan telah dibuat, maka itu tanggungjawab kakitangan awam tanpa ragu-ragu untuk memberikan kerjasama sepenuh hati untuk melaksanakannya,” jelas beliau.

Tegas Ahamd Sarji, kakitangan awam juga perlu amanah dalam pentadbiran dan menjadi pemberi maklumat sekiranya melihat ada pelanggaran terhadap undang-undang sedang berlaku.

“Apabila pegawai tidak amanah, tentulah banyak ummah menyanggah, air tersingkap malu terdedah, kapal pun karam tiangnya pecah,” jelas beliau.


‘Berkali-Kali Bersalaman Dengan Ibu Bagaikan Tahu Akan Pergi Buat Selamanya’ – 6 Maut, 1 Parah Dalam Kemalangan Di AMJ

Enam maut manakala seorang parah dalam kemalangan membabitkan tiga kenderaan termasuk sebuah treler di Lebuh Alor Gajah-Melaka-Jasin (AMJ) di Kampung Pegoh menghala ke Tol Alor Gajah, malam tadi.

Jabatan Bomba dan Penyelamat Malaysia (JBPM) Melaka, dalam satu kenyataan berkata, kemalangan berlaku kira-kira 9 malam itu membabitkan Isuzu D’max, Mitsubishi Triton dan sebuah treler tanpa muatan.

JBPM Melaka menerima panggilan 9.10 malam tadi dan 14 anggota melibatkan satu jentera dari Balai Bomba dan Penyelamat Alor Gajah beregas ke lokasi kejadian sebelum tiba kira-kira 24 minit kemudian.

Lima sekeluarga yang menaiki Isuzu D-MAX, Alissa Azahar (adik), 15, Alia Azahar (kakak), 17, Azahar Ahmad (bapa), 57, Halimahtun Aris Padzil (ibu tiri), 24, Habibah Ahmad (emak saudara), 62, maut dalam kemalangan itu, manakala Mitsubishi Triton dipandu seorang lelaki, Wang Chow Kuang, 51, juga maut di lokasi, sementara anak perempuannya berusia 20 tahun parah.

Ketua Polis Daerah Alor Gajah Superintendan A Asmadi Abdul Aziz berkata, “Sebelum kejadian, treler dan Isuzu D-Max itu dalam perjalanan dari arah Melaka menghala ke Simpang Ampat, manakala Mitsubishi Triton pula dari arah bertentangan.

“Kemalangan dipercayai berlaku apabila Mitsubishi Triton terbabas dan masuk ke laluan bertentangan sebelum bertembung dengan pacuan empat roda lima sekeluarga itu.

“Mangsa yang tersepit dibawa keluar dengan bantuan pasukan JBPM dan kesemuanya dihantar ke Jabatan Forensik Hospital Melaka bagi proses bedah siasat.

“Pemandu Mitsubishi Triton meninggal dunia dan anaknya yang parah turut dihantar ke hospital sama untuk rawatan lanjut.

“Kes disiasat mengikut Seksyen 41(1) Akta Pengangkutan Jalan (APJ) 1987 selain identiti mangsa masih belum dikenal pasti,” katanya.

Menurut ibu kandung kepada Alissa dan Alia, Rosziati Muktar, 36, berkata, kali terakhir dia berjumpa dua anaknya adalah dirumah emaknya di Taman Kota Panorama, Yong Peng Johor, malam semalam ketika bekas suaminya datang mengambil anak-anaknya jam 3.30 petang untuk dibawa pulang ke kampung bagi meraikan sambutan Aidiladha dia tiada di rumah kerana bekerja.

Katanya, Alissa bagaikan tahu dirinya akan pergi buat selamanya dan berkali-kali bersalaman dengan ibunya ketika kali terakhir mereka berjumpa semalam.

“Kali terakhir saya berhubung dengan anak kira-kira jam 6 petang, dia menghantar gambar melalui pesanan aplikasi WhatsApp memberitahu mereka berhenti makan.

“Dan kira- kira jam 10 malam ketika pulang dari kerja saya terkejut apabila menerima panggilan telefon daripada polis memaklumkan anak sudah tiada.

“Walaupun sukar untuk menerima khabar berita ini namun saya reda,” katanya.


Polis tahan 39 individu terlibat jenayah dadah di Tawau

TAWAU, 28 Feb – Polis menahan 39 individu atas pelbagai kesalahan berkaitan dadah dalam serbuan Ops Sarang di sekitar Tawau, awal pagi tadi.

Ketua Polis Daerah Tawau, ACP Fadil Marsus berkata daripada jumlah itu 23 wanita dan lapan lelaki ditahan antara jam 3 hingga 5 pagi selepas pemeriksaan ke atas 159 orang.

Dalam operasi itu, katanya polis turut menahan seorang lelaki warga Indonesia dipercayai pengedar dadah di sebuah rumah di Kuhara Court pada jam 4.10 pagi.

“Polis yang menyerbu rumah tersebut menemukan suspek berusia 22 tahun sedang berbaring di atas katil di sebuah bilik dan menyedari kehadiran polis, suspek cuba melarikan diri dan berlaku pergelutan dengan anggota serbuan,” katanya dalam satu kenyataan di sini, hari ini.

Beliau berkata semasa pemeriksaan di dalam bilik tersebut, polis menemui satu paket plastik lutsinar berisi hablur jernih disyaki dadah jenis Syabu seberat 53 gram dengan anggaran harga pasaran RM4,500 di dalam beg galas yang bergantung di dinding.

Polis turut merampas dokumen pengenalan diri serta pasport Indonesia, katanya dan suspek didapati positif dadah jenis Methamphetamine dan Amphetamine.

Selain itu, katanya polis juga menahan seorang remaja lelaki berusia 17 tahun dan warga Filipina bersama dadah jenis Syabu di perumahan setinggan di Batu 10 di sini.

“Barang kes dijumpai di dalam beg silang yang disandang suspek iaitu sebanyak 22 paket dadah jenis Syabu seberat 11 gram dengan anggaran harga pasaran RM1,200,” katanya.

Fadil berkata operasi itu melibatkan 11 pegawai dan 124 anggota terdiri daripada Polis Diraja Malaysia, Jabatan Pendaftaran Negara, Agensi Anti Dadah Kebangsaan, Jabatan Imigresen Malaysia serta Majlis Perbandaran Tawau.

Operasi itu turut merekodkan 27 kes di bawah kesalahan Akta Imigresen, katanya.


Bung Berdiam Diri Kerana Mahu Kekalkan Status Quo, Kata Penganalisis

KOTA KINABALU: Seorang penganalisis percaya sikap berdiam diri Ketua Umno Sabah Bung Moktar Radin terhadap keputusan kepimpinan parti yang menarik sokongan kepada kerajaan Perikatan Nasional (PN) adalah kerana tidak mahu mengganggu status quo negeri berkenaan.

Oh Ei Sun daripada Institut Hal Ehwal Antarabangsa Singapura berkata dengan tidak menyatakan secara terbuka, Bung mampu memenuhi hasrat Umno untuk menyingkirkan Muhyiddin Yassin sebagai perdana menteri, sementara memastikan parti itu terus kekal bersama Gabungan Rakyat Sabah (GRS).

FMT tidak dapat menghubungi Bung yang juga timbalan ketua menteri untuk mengulas berhubung situasi politik susulan pengumuman Presiden Umno Ahmad Zahid Hamidi pada Selasa lalu apabila parti itu menarik sokongan kepada PN.

Sebelum ini, Bung secara terbuka menyatakan sokongan terhadap GRS dan berkata Umno Sabah tetap bersama mereka ketika hubungan parti itu dan Bersatu semakin bergolak di Semenanjung.

Oh memberitahu FMT bahawa sikap berdiam diri yang ditunjukkan oleh Bung setakat ini adalah kerana ingin mengambil jalan selamat bagi mengekalkan status quo di Sabah.

GRS mempunyai 48 daripada 79 kerusi Dewan Undangan Negeri (DUN) yang membentuk kerajaan PN terdiri daripada (Bersatu, PAS, STAR dan SAPP), Barisan Nasional (Umno, PBRS, MCA dan MIC) dan Parti Bersatu Sabah (PBS).

Oh berkata apa yang dimahukan Umno ialah mereka ingin mengekalkan kerajaan gabungan tetapi mahu mengetuainya, bukan Bersatu.

“Jadi, sekiranya Muhyiddin, Bersatu sanggup menjadi ‘adik’ atau orang kedua dalam gabungan ini, Umno tidak ada masalah. Ini bermaksud seseorang daripada Umno akan menjadi perdana menteri dan membuat semua keputusan, bukan Bersatu.

“Sebab itu saya rasa Bung cuba memperolehi kelebihan daripada kedua-dua pihak (dengan tidak menyatakan secara terbuka), iaitu dengan menarik sokongan kepada Muhyiddin tetapi mengekalkan gabungan kerajaan di peringkat persekutuan dan negeri.

“Malah, di peringkat negeri, Bung sanggup menyerahkan kerusi ketua menteri kepada (ketua Bersatu Sabah) Hajiji Noor.

“Dia tidak mengejar kedudukan itu dan sanggup mengekalkan status quo dalam GRS…Saya rasa Bung sudah jelas mengenai perkara ini sejak tahun lalu,” katanya.

Bung membayangkan Umno Sabah mempunyai autonomi untuk merancang masa depannya sendiri bulan lalu apabila beliau berkata parti itu percaya GRS harus dipertahankan sejajar dengan mandat diberikan orang ramai dalam pilihanraya negeri tahun lalu.

Romzi Ationg daripada Universiti Malaysia Sabah dan Tony Paridi Bagang daripada UiTM Sabah turut bersetuju dengan Oh sambil menjelaskan, Bung cuba mengelakkan negeri itu daripada berdepan ketidakstabilan politik.

“Keadaan politik di Sabah tidak begitu stabil sejak pembentukan kerajaan baharu, jadi Bung ingin mengelakkan daripada tercetusnya isu baharu,” kata Romzi.

“Walaupun begitu, perkembangan di Semenanjung dilihat sebagai ujian sama ada pemimpin GRS melakukan apa yang diucapkan mereka.

“Sebagai contoh, Bung (sebelum ini) berkata apa sahaja yang berlaku di peringkat persekutuan, Umno akan bersama GRS. Mari kita lihat apa yang berlaku selepas ini.”

Bagang berkata GRS tidak perlu terkejut dengan keputusan Umno menarik sokongan kepada PN kerana sudah terdapat petanda jelas mengenai situasi yang akan berlaku.

“GRS tidak perlu panik seolah-olah ia satu perkara yang tidak dijangkakan. Mereka tidak harus hilang fokus dan terganggu kerana ini boleh menjadi peluang untuk membuktikan GRS masih utuh dan rakyat menjadi perkara paling utama,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


18 Tahun Boleh Tanding Wakil Rakyat Di Sabah

KOTA KINABALU: Pelajar lepasan Sijil Pelajaran Malaysia (SPM) atau yang telah berumur 18 tahun semasa Pilihan Raya Umum Ke-15 (PRU15), bolehlah memasang impian untuk bertanding mana-mana kerusi sebagai Ahli Dewan Undangan Negeri (ADUN) di Sabah.

Penurunan had umur kepada 18 tahun untuk menjadi wakil rakyat itu direalisasikan selepas Sidang DUN hari ini meluluskan Rang Undang-Undang (RUU) Perlembagaan Negeri Sabah (Pindaan) 2019 yang dibentangkan Menteri Undang-undang dan Hal Ehwal Anak Negeri, Datuk Aidi Moktar.

RUU itu yang mendapat persetujuan lebih dua pertiga atau 57 undi daripada ADUN yang hadir semasa persidangan menjadikan Sabah negeri pertama menyahut saranan Persekutuan untuk menggubal Perlembagaan negeri bagi menurunkan had umur bertanding dalam pilihan raya.

Aidi ketika menggulung perbahasan berkata, penurunan itu bertujuan memperkasakan golongan belia di negeri ini agar mereka yang mempunyai ketokohan dalam kepimpinan boleh terlibat dalam penggubalan dasar-dasar kerajaan.

“Pindaan ini adalah bukti kerajaan mahu anak-anak muda dilibatkan dalam penggubalan dasar, ini penting untuk mereka terlibat dalam pentadbiran.

“Ada yang cakap umur 18 tahun masih belum matang tetapi jangan pandang rendah, ada di luar sana umur 18 sangat pintar lebih daripada kita seperti dalam penggunaan teknologi,” katanya.

Terdahulu, RUU itu dibahas oleh lima ADUN iaitu Datuk Dr. Jeffry Kitingan (Star- Tambunan), Datuk Seri Masidi Manjun (Bersatu-Karanaan), Datuk Jahid Jahim (PBS-Tamparuli), Jamawi Jaafar (Warisan-Kemabong), Datuk Nizam Abu Bakat Titingan (Bersatu-Apas) dan Datuk Osman Jamal (Warisan-Balung).

Julai lalu, Parlimen meluluskan pindaan Perlembagaan Persekutuan bagi menurunkan had umur minimum mengundi dan menjadi calon pilihan raya daripada 21 ke 18 tahun, selain pendaftaran pengundi yang akan dilakukan secara automatik.

Perdana Menteri, Tun Dr. Mahathir Mohamad kemudiannya menyarankan agar kerajaan-kerajaan negeri mengambil inisiatif untuk meminda peruntukan berkaitan had umur calon dalam Perlembagaan negeri atau Undang-undang Tubuh Kerajaan Negeri masing-masing agar selaras dengan undang-undang Persekutuan dan usaha bipartisan bagi memperkasa golongan muda dalam proses demokrasi.

Sementara itu, ketika ditemui pemberita selepas RUU itu diluluskan, Aidi berkata, kerajaan negeri sentiasa menyokong apa-apa sahaja dasar yang baik diamalkan di peringkat Persekutuan untuk memperkasakan golongan muda.

“Rang Undang-undang ini selaras dengan Akta Umur Dewasa tahun 1971 dan ini juga selaras dengan takrifan konvensyen Pertubuhan Bangsa-Bangsa Bersatu dan kebanyakan seluruh dunia sudah turunkan had umur mengundi daripada 21 ke 18 tahun,” katanya.


Kanak-Kanak 2 Tahun Rentung Dalam Kebakaran 11 Rumah Di Kampung Sabah Baru

LAHAD DATU: Seorang kanak-kanak perempuan berusia dua tahun ditemui rentung dalam kebakaran melibatkan 11 rumah atas air di Kampung Sabah Baru, Jalan Nipah di sini, pagi tadi.

Mayat Nurul Alisha Putri Abdullah ditemui selepas operasi pemadaman.

Bapa saudara mangsa, Alsad Albani, 32, berkata kejadian itu berlaku dengan pantas dan dia tidak menyedari kebakaran berlaku sehingga ternampak api marak dari sebuah bilik.

“Apabila saya nampak api marak, saya berteriak memberitahu ahli keluarga lain supaya menyelamatkan diri, tetapi malangnya kami terlupa Alisha yang tidur dalam buaian di bilik lain,” katanya kepada Bernama dalam nada sebak.

Menurutnya, apabila mereka menyedari Alisha masih di dalam rumah, laluan untuk masuk ke rumah telah dihalang api yang semakin besar.

“Namun, bapa saya berusia 62 tahun (didorong) naluri hati seorang datuk, masih cuba memasuki rumah kami, tetapi kami halang sebab keadaan tidak selamat.”

Katanya, Alisha dijaga datuknya dan sangat rapat dengan warga emas itu kerana ibu bapanya bekerja di luar kawasan.

Sementara itu, Ketua Balai Bomba dan Penyelamat (BBP) Lahad Datu, Sumsoa Rashid berkata, pihaknya menerima panggilan kecemasan berhubung insiden itu pada 9.52 pagi dan anggota bertugas bersama jentera bergegas ke lokasi.

Beliau berkata, pihaknya mengalami kesukaran memasuki kawasan kebakaran berikutan jambatan usang serta sempit.

Selain itu, katanya, pihak bomba terpaksa “membuka” empat rumah dengan bantuan penduduk kampung bagi mengawal api daripada merebak ke rumah lain.

Kebakaran dapat dikawal pada 10.55 pagi dengan bantuan BBP Kunak, termasuk Angkatan Tentera Malaysia, Sabah Electricity Sdn Bhd, Angkatan Pertahanan Awam, polis serta penduduk kampung, katanya.

Kecuali mangsa, tiada kecederaan dilaporkan memandangkan penduduk lain sempat menyelamatkan diri.

Jumlah kerugian dan punca kebakaran masih disiasat. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost